
তথ্যবিবরণী                                                                               	                            নম্বর: ২৩৯
চট্টগ্রাম ও পার্বত্য অঞ্চলে বন্যা পরিস্থিতির উল্লেখযোগ্য উন্নতি 
ঘরে ফিরছেন মানুষ, ত্রাণ ও দীর্ঘমেয়াদি পুনর্বাসনে জোর সরকারের
                                                           -- বিদ্যুৎ প্রতিমন্ত্রী
চট্টগ্রাম, ৩১ আষাঢ় (১৫ জুলাই): 
চট্টগ্রাম এবং পার্বত্য অঞ্চলের সাম্প্রতিক ভয়াবহ বন্যা পরিস্থিতির সার্বিক ও উল্লেখযোগ্য উন্নতি হয়েছে। আকস্মিক পাহাড়ি ঢল ও অতিবৃষ্টির ফলে সৃষ্ট বিপর্যয় কাটিয়ে দুর্গত এলাকার মানুষ স্বাভাবিক জীবনে ফিরতে শুরু করেছেন। 
এ অঞ্চলের বন্যাকবলিত বিভিন্ন এলাকা সরজমিনে পরিদর্শন, উদ্ধার কার্যক্রম পর্যবেক্ষণ এবং ত্রাণ বিতরণ শেষে আজ চট্টগ্রাম সার্কিট হাউসে আয়োজিত এক জনাকীর্ণ সংবাদ সম্মেলনে এসব তথ্য জানিয়েছেন চট্রগ্রাম ও পার্বত্য অঞ্চলের বন্যা দুর্গতদের উদ্ধার, ত্রাণ ও পুনর্বাসন কার্যক্রমের সমন্বয়ক বিদ্যুৎ, জ্বালানি ও খনিজ সম্পদ প্রতিমন্ত্রী অনিন্দ্য ইসলাম অমিত।
সংবাদ সম্মেলনে প্রতিমন্ত্রী জানান, অতিবৃষ্টি ও পাহাড়ি ঢলে এই অঞ্চলের ৫টি জেলায় আনুমানিক ১০ লাখ ৮৫ হাজার ৮৬০ জন মানুষ ক্ষয়ক্ষতির সম্মুখীন হয়েছেন। দুর্যোগ শুরুর প্রথম দিন থেকে প্রশাসনের জরুরি তৎপরতায় প্রায় ৪৫ হাজার ৭৫০ জন মানুষকে উদ্ধার করে বিভিন্ন আশ্রয়কেন্দ্রে নেওয়া হয়েছিল।  ইতিমধ্যে কোথাও কোথাও বন্যার পানি নেমে যাওয়ায় মানুষ নিজ নিজ বাড়ি-ঘরে ফিরতে শুরু করেছে। সর্বশেষ গত ১৫ জুলাইয়ের সরকারি হিসাব অনুযায়ী আশ্রয়কেন্দ্রগুলোতে এখন মাত্র ২ হাজার ২৯৪ জন মানুষ অবস্থান করছেন; যার একটি বড় অংশই আজ বিকাল বা আগামীকালের মধ্যে ঘরে ফিরবেন বলে আশা করা হচ্ছে। 
ত্রাণ ও পুনর্বাসন কার্যক্রমের সমন্বয়ক বিদ্যুৎ জ্বালানি ও খনিজ সম্পদ প্রতিমন্ত্রী প্রেস ব্রিফিংয়ে উল্লেখ করেন,  ‘১১ জুলাই আপনাদের এলাকায় এসে আমি চট্রগ্ৰাম, রাঙামাটি, কক্সবাজার এবং বান্দরবানে গেছি। প্রতিটি জেলায় বিভিন্ন দপ্তরের প্রধানদের সাথে বৈঠক করেছি, কোথায় কি ধরণের প্রতিবন্ধকতা আছে; তা শুনেছি এবং তা নিরসনে সংশ্লিষ্ট কর্মকর্তাকে দিক নির্দেশনা দিয়েছি। বন্যা কবলিত এলাকা পরিদর্শন এবং ত্রাণ বিতরণ করেছি। বিশেষ করে যেসব এলাকার মধ্যবিত্ত মানুষ ত্রাণ কেন্দ্রে আশ্রয় নেয়নি বা পানিবন্দি হয়ে থাকার কারণে খাবার পাচ্ছেন না; তাদের ঘরে খাবার পৌঁছে দেয়ার কার্যক্রম অব্যাহত আছে এবং প্রতিটি কাজ জেলা প্রশাসন ও উপজেলা প্রশাসনের মাধ্যমে অন্যান্য সংস্থা গুলোর সাথে সমন্বয় করে তা চলমান রয়েছে। 
প্রতিমন্ত্রী বলেন, পার্বত্য ও দুর্গম এলাকায় যেখানে সড়ক যোগাযোগ বিচ্ছিন্ন হয়েছিল; সেখানে বাংলাদেশ সেনাবাহিনী, বিমান বাহিনী, বিজিবি এবং স্থানীয় প্রশাসনের সমন্বয়ে উদ্ধার ও ত্রাণ তৎপরতা চালানো হয়েছে। বেসরকারি উন্নয়ন সংস্থা, বিভিন্ন রাজনৈতিক দল ও সাধারণ স্বেচ্ছাসেবী সংগঠনের নেতাকর্মীরাও এই মহতি কার্যক্রমে অংশ নিয়েছেন। গণমাধ্যম কর্মীদের কাছ থেকে বন্যাকবলিত মানুষের বিষয়ে তথ্য ও সহযোগিতা পেয়েছি।
বিভিন্ন সরকারি ও স্বায়ত্তশাসিত সংস্থা নিজস্ব উদ্যোগেও ত্রাণ বিতরণ করেছেন বলে বিদ্যুৎ জ্বালানি ও খনিজসম্পদ প্রতিমন্ত্রী উল্লেখ করেন। প্রসঙ্গক্রমে তিনি বলেন, তার মন্ত্রণালয়ের আওতাধীন বিভিন্ন বিভাগ ও কোম্পানি ইতিমধ্যে ত্রাণ সামগ্রী জেলা প্রশাসনের কাছে হস্তান্তর করেছে এবং প্রশাসনের মাধ্যমে তা বন্যার্তদের কাছে পৌঁছে দেয়া হচ্ছে। তিনি বলেন, চট্টগ্রাম জেলায় সশস্ত্র বাহিনী, পেট্রোবাংলা ও জেলা পরিষদের যৌথ উদ্যোগে ১৫ হাজার ২২৯ প্যাকেট শুকনো খাবার বিলি করা হয়েছে। পল্লী বিদ্যুৎ সমিতি আক্রান্ত উপজেলাগুলোতে ৩ হাজার প্যাকেট এবং জ্বালানি বিভাগ ৪ হাজার প্যাকেট খাদ্যসামগ্রী দুর্গতদের মাঝে পৌঁছে দিয়েছে। এছাড়াও স্থানীয় প্রশাসনের মাধ্যমে ব্র্যাক, ইপসা ও জাগরণী ফাউন্ডেশনের মতো এনজিওগুলোর পক্ষ থেকে প্রাপ্ত আরো ১১ হাজার ৫০০ প্যাকেট শুকনো খাবার সুষমভাবে বিলিবণ্টন করা হয়েছে।
চলমান পাতা/২

--০২--
বর্তমানে খাগড়াছড়ি জেলার সকল আশ্রয়কেন্দ্র সম্পূর্ণ খালি হয়ে গেছে এবং চট্টগ্রামে ১ হাজার ৪৯৫ জন, কক্সবাজারে ৩১০ জন, রাঙ্গামাটিতে ২৯৩ জন এবং বান্দরবানে ২০০ জন মানুষ আশ্রয়কেন্দ্রে রয়েছেন।
দুর্গত এলাকাগুলোর ক্ষয়ক্ষতির বিবরণ দিয়ে প্রতিমন্ত্রী বলেন, আকস্মিক বন্যার তীব্রতায় অত্র অঞ্চলের বেশকিছু নির্দিষ্ট এলাকায় ক্ষতির পরিমাণ বেশি হয়েছে। বিশেষ করে চট্টগ্রামের বাঁশখালী, সাতকানিয়া, চন্দনাইশ, বোয়ালখালী ও সন্দ্বীপ উপজেলা; কক্সবাজারের রামু, পেকুয়া, চকরিয়া ও মাতামুহুরী; রাঙ্গামাটির বাঘাইছড়ি, বরকল, বিলাইছড়ি, জুড়াছড়ি ও কাউখালী; খাগড়াছড়ির দীঘিনালা, মহালছড়ি, পানছড়ি, মাটিরাঙ্গা ও সদর উপজেলা এবং বান্দরবান সদর, নাইক্ষ্যংছড়ি, লামা ও রুমা উপজেলার বেশ কিছু নিম্নাঞ্চল মারাত্মকভাবে প্লাবিত হয়েছিল। 
পাহাড়ি ঢলের তোড়ে ও নদীভাঙনে স্থানীয় গ্রামীণ রাস্তাঘাট এবং অসংখ্য কাঁচা ঘরবাড়ি ক্ষতিগ্রস্ত হয়েছে। টিউবওয়েলগুলো পানির নিচে তলিয়ে যাওয়ায় কিছু এলাকায় সুপেয় পানির তীব্র সংকট দেখা দিলেও প্রশাসনের পক্ষ থেকে অতি দ্রুত পানি বিশুদ্ধকরণ ট্যাবলেট ও বোতলজাত বিশুদ্ধ পানি সরবরাহ করে পরিস্থিতি নিয়ন্ত্রণে আনা হয়েছে। বর্তমানে সড়ক যোগাযোগ সচল করা ও ক্ষতিগ্রস্ত বাড়িঘর মেরামতের কাজ পুরোদমে চলছে।
সংবাদ সম্মেলনে ত্রাণ বরাদ্দের খতিয়ান তুলে ধরে প্রতিমন্ত্রী বলেন, দুর্যোগকবলিত অঞ্চলের একটি মানুষও যেন এই সংকটে অনাহারে কষ্ট না পান, তা নিশ্চিত করতে সরকারের কঠোর নির্দেশনা রয়েছে। তাৎক্ষণিকভাবে ৫টি ক্ষতিগ্রস্ত জেলায় এ পর্যন্ত সর্বমোট ২ হাজার ১০৬ মেট্রিক টন চাল এবং ১ কোটি ৭৫ লক্ষ টাকা নগদ অর্থ বিতরণ করা হয়েছে। এর মধ্যে চট্টগ্রামে ১,২০০ মেট্রিক টন চাল ও ৮৫ লক্ষ টাকা; কক্সবাজারে ২৫৬ মেট্রিক টন চাল, ২০.৮৫ লক্ষ টাকা, ৭,৮৩০ প্যাকেট শুকনো খাবার ও ৪,৫০০ জনের রান্না করা খাবার; রাঙ্গামাটিতে ২৯৫ মেট্রিক টন চাল ও ৩৫ লক্ষ টাকা; খাগড়াছড়িতে ৩০০ মেট্রিক টন চাল ও ৩০.৫০ লক্ষ টাকা এবং বান্দরবানে ৫৫ মেট্রিক টন চাল, ৪ লক্ষ টাকা ও ৩,৮৫০ প্যাকেট শুকনো খাবার বিতরণ সম্পন্ন হয়েছে।
সরকারের সর্বোচ্চ পর্যায় থেকে এই দুর্যোগকে অত্যন্ত গুরুত্বের সাথে পর্যবেক্ষণ করা হচ্ছে উল্লেখ করে প্রতিমন্ত্রী বলেন, দুর্গতদের পাশে দাঁড়াতে এবং ত্রাণ কার্যক্রমকে গতিশীল করতে ইতিমধ্যে মাঠপর্যায়ে সরাসরি তদারকি করেছেন দুর্যোগ ব্যবস্থাপনা ও ত্রাণ মন্ত্রী আসাদুল হাবিব দুলু এমপি, প্রধানমন্ত্রীর রাজনৈতিক ও শিল্প উপদেষ্টা রুহুল কবির রিজভী, দুর্যোগ ব্যবস্থাপনা ও ত্রাণ প্রতিমন্ত্রী এম ইকবাল হোসেইন এমপি, পার্বত্য চট্টগ্রাম ও ভূমি প্রতিমন্ত্রী মীর মোহাম্মদ হেলাল উদ্দীন এমপি, চট্টগ্রাম সিটি কর্পোরেশনের মেয়র ডা. শাহাদাত হোসেন এবং স্থানীয় সংসদ সদস্যগণ। এছাড়া ঢাকা থেকে মাননীয় অর্থ মন্ত্রী আমীর খসরু মাহমুদ চৌধুরী, স্বরাষ্ট্র মন্ত্রী সালাহউদ্দিন আহমদ, মন্ত্রিপরিষদ সচিব নাসিমুল গনি এবং প্রধানমন্ত্রীর মুখ্য সচিব সার্বক্ষণিকভাবে ফোনে স্থানীয় প্রশাসনের সাথে যোগাযোগ রেখে দিকনির্দেশনা প্রদান করছেন।
বন্যা পরবর্তী দীর্ঘমেয়াদি পুনর্বাসনের প্রস্তুতি ইতিমধ্যেই শুরু হয়েছে বলে সংবাদ সম্মেলনে নিশ্চিত করা হয়েছে। প্রাথমিক হিসাব অনুযায়ী কৃষি খাতে এ অঞ্চলের ব্যাপক ক্ষতি হয়েছে। বিভাগের প্রায় ৪৪ হাজার ৭৯৩ হেক্টর আবাদী জমি বন্যার পানিতে তলিয়ে গেছে এবং এর ফলে ২ লাখ ৮৭ হাজার ৭৩৫ জন কৃষক সরাসরি ক্ষতিগ্রস্ত হয়েছেন। এই বৃহৎ সংখ্যক কৃষকের ক্ষতি পুষিয়ে নিতে এবং আগামী মৌসুমে চাষাবাদ নিশ্চিত করতে সরকারের পক্ষ থেকে বিনামূল্যে সার, বীজ ও বিশেষ কৃষি প্রণোদনা প্যাকেজ দেওয়ার পরিকল্পনা চূড়ান্ত করা হচ্ছে। প্রতিমন্ত্রী আশ্বস্ত করে বলেন, সাময়িক এই ক্ষতি কাটিয়ে না ওঠা পর্যন্ত সরকার দুর্গত মানুষের পাশে থাকবে এবং প্রয়োজনীয় সকল পুনর্বাসন সুবিধা নিশ্চিত করবে।
#

পরিবেশমন্ত্রীর সাথে কোরিয়া রিসোর্স সার্কুলেশন এজেন্সির প্রতিনিধিদলের সাক্ষাৎ

ঢাকা, ৩১ আষাঢ় (১৫ জুলাই): 

পরিবেশ, বন ও জলবায়ু পরিবর্তন মন্ত্রী আবদুল আউয়াল মিন্টুর সাথে আজ ঢাকায় সচিবালয়ে তাঁর অফিসকক্ষে কোরিয়া রিসোর্স সার্কুলেশন এজেন্সি (কেওআরএ)-এর চেয়ারম্যান LEE MYUNG HWAN-এর নেতৃত্বে আগত ১৩ সদস্যের একটি উচ্চপর্যায়ের কোরিয়ান প্রতিনিধিদল সাক্ষাৎ করেছেন।  

বৈঠকে বাংলাদেশে রিসোর্স সার্কুলেশন, ইপিআর সিস্টেমের প্রাতিষ্ঠানিক ও কারিগরি সহায়তা, বর্জ্য ব্যবস্থাপনা পদ্ধতির আধুনিকায়ন, রিসাইক্লিং অবকাঠামো উন্নয়ন এবং সংশ্লিষ্ট খাতে সক্ষমতা বৃদ্ধির বিভিন্ন দিক নিয়ে বিস্তারিত আলোচনা হয়। কেওআরএ-এর চেয়ারম্যান লি মিয়ুং হোয়ান বর্জ্য ব্যবস্থাপনা ও সার্কুলার ইকোনমি বাস্তবায়নে দক্ষিণ কোরিয়ার সফল অভিজ্ঞতা ও প্রযুক্তিগত দক্ষতা বাংলাদেশের পরিবেশ উন্নয়নে কাজে লাগানোর বিষয়ে গভীর আগ্রহ প্রকাশ করেন। 

পরিবেশমন্ত্রী আগ্রহ সহকারে তাঁদের কথা শোনেন এবং ভবিষ্যতে এই বিষয়ে একসাথে কাজ করার আশাবাদ ব্যক্ত করেন। 

বৈঠকে পরিবেশ, বন ও জলবায়ু পরিবর্তন মন্ত্রণালয়ের ভারপ্রাপ্ত সচিব ড. ফাহমিদা খানম উপস্থিত ছিলেন।

#

সার্কের মহাসচিব গোলাম সারওয়ারের ইসলামাবাদস্থ বাংলাদেশ হাইকমিশন পরিদর্শন

ইসলামাবাদ, ৩১ আষাঢ় (১৫ জুলাই):
সার্কের মহাসচিব ও রাষ্ট্রদূত গোলাম সারওয়ার আজ ইসলামাবাদস্থ বাংলাদেশ হাইকমিশন পরিদর্শন করেন। মহাসচিবকে বাংলাদেশ হাইকমিশনে অভ্যর্থনা জানান পাকিস্তানে নিযুক্ত বাংলাদেশের হাইকমিশনার মোঃ ইকবাল হোসেন খান। এসময় প্রতিরক্ষা উপদেষ্টা, উপ-হাইকমিশনার, প্রেস কাউন্সিলর, কাউন্সিলর কনস্যুলার, দূতালয় প্রধান, হাইকমিশনে কর্মরত কর্মকর্তা/কর্মচারীগণ এবং সার্ক সচিবালয়ের পরিচালক মোঃ ওয়াসিম শাহজাদ চৌধুরি-সহ সার্কের সংশ্লিষ্ট কর্মকর্তাবৃন্দ উপস্থিত ছিলেন। 
মহাসচিব ইসলামাবাদে ডিপ্লোমেটিক এনক্লেভে বাংলাদেশের নবনির্মিত চ্যান্সেরি কমপ্লেক্স ঘুরে দেখেন। পরে তিনি হাইকমিশন চত্ত্বরে একটি গাছের চারা রোপণ করেন। 
#

আড়াইহাজারের তাঁত প্রশিক্ষণ কেন্দ্র ও বেসিক সেন্টার তাঁতশিল্পের আধুনিকায়নে নতুন মাইলফলক
                                                                                           -- বস্ত্র ও পাট প্রতিমন্ত্রী
নারায়ণগঞ্জ, ৩১ আষাঢ় (১৫ জুলাই): 
তাঁতশিল্পের উন্নয়ন, তাঁতিদের দক্ষতা বৃদ্ধি এবং আধুনিক প্রযুক্তির ব্যবহারের মাধ্যমে এ শিল্পকে আরো প্রতিযোগিতামূলক ও টেকসই করতে সরকার বিভিন্ন উদ্যোগ বাস্তবায়ন করছে বলে জানিয়েছেন বস্ত্র ও পাট প্রতিমন্ত্রী মোঃ শরীফুল আলম।
আজ নারায়ণগঞ্জের আড়াইহাজার উপজেলায় তাঁত প্রশিক্ষণ কেন্দ্র ও বেসিক সেন্টার উদ্বোধন শেষে আয়োজিত অনুষ্ঠানে প্রতিমন্ত্রী এ কথা জানান।
প্রতিমন্ত্রী বলেন, আড়াইহাজার তাঁত প্রশিক্ষণ কেন্দ্র ও বেসিক সেন্টারের উদ্বোধন বাংলাদেশের তাঁতশিল্পের উন্নয়নে একটি গুরুত্বপূর্ণ মাইলফলক। এই কেন্দ্র শুধু একটি ভবন নয়; এটি দক্ষ তাঁতি, আধুনিক প্রযুক্তি, উদ্ভাবনী নকশা এবং নতুন উদ্যোক্তা তৈরির একটি গুরুত্বপূর্ণ প্ল্যাটফর্ম। তিনি বলেন, শিল্পসমৃদ্ধ নারায়ণগঞ্জ জেলার আড়াইহাজার দীর্ঘদিন ধরেই একটি তাঁত অধ্যুষিত এলাকা। ১৯৮৭ সালে এখানে বেসিক সেন্টার প্রতিষ্ঠার মাধ্যমে তাঁতিদের প্রাতিষ্ঠানিক সেবা কার্যক্রম শুরু হয়। বর্তমানে এ কেন্দ্রের আওতায় ৫১টি প্রাথমিক ও ২টি মাধ্যমিক তাঁতি সমিতি রয়েছে। এর মাধ্যমে এ পর্যন্ত ২ হাজার ৬৬০ জন তাঁতিকে প্রায় ১৭ কোটি ৪৯ লাখ টাকা ঋণ প্রদান করা হয়েছে।
মোঃ শরীফুল আলম বলেন, আড়াইহাজারসহ পার্শ্ববর্তী অঞ্চলে জামদানি, বেনারসি, থ্রি-পিস, মশারিসহ বিভিন্ন ধরনের তাঁতপণ্য উৎপাদিত হয়, যা বাংলাদেশের সংস্কৃতি ও অর্থনীতির গুরুত্বপূর্ণ অংশ। প্রধানমন্ত্রীর দূরদর্শী নেতৃত্বে সরকার এই ঐতিহ্যবাহী শিল্পের সংরক্ষণ, আধুনিকায়ন, তাঁতিদের দক্ষতা উন্নয়ন, আধুনিক প্রযুক্তির ব্যবহার, নতুন উদ্যোক্তা সৃষ্টি এবং আন্তর্জাতিক বাজারে এর অবস্থান আরো সুদৃঢ় করতে বহুমুখী উদ্যোগ গ্রহণ ও বাস্তবায়ন করে যাচ্ছে।
প্রতিমন্ত্রী বলেন, সরকার হারিয়ে যাওয়া ঐতিহ্যবাহী মসলিন, জামদানি, বেনারসি ও অন্যান্য জিআই পণ্যের সংরক্ষণ ও সম্প্রসারণে কাজ করছে। এর অংশ হিসেবে রূপগঞ্জে মসলিন পল্লী ও জামদানি পল্লী প্রকল্পের কাজ চলমান রয়েছে। আধুনিক প্রযুক্তি ও প্রশিক্ষণের মাধ্যমে তাঁতিদের আন্তর্জাতিক বাজারের উপযোগী করে গড়ে তোলাই এসব উদ্যোগের মূল লক্ষ্য। তিনি বলেন, তাঁতশিল্পের পাশাপাশি পাটশিল্প পুনরুজ্জীবনেও সরকার কাজ করছে। পাটের বীজ উৎপাদন, আধুনিক প্রযুক্তির ব্যবহার এবং বন্ধ শিল্পপ্রতিষ্ঠান পুনরায় চালুর মাধ্যমে এ খাতকে এগিয়ে নেওয়ার উদ্যোগ গ্রহণ করা হয়েছে।
প্রতিমন্ত্রী আরো বলেন, দেশের বন্ধ পাটকল ও বস্ত্রকলগুলোকে বেসরকারি বিনিয়োগ, জিটুজি, পিপিপি এবং দীর্ঘমেয়াদি লিজ ব্যবস্থার মাধ্যমে পুনরুজ্জীবিত করার উদ্যোগ নেওয়া হয়েছে। পরিবেশবান্ধব পাটজাত পণ্য উৎপাদন ও শিল্পায়নে বিনিয়োগকারীদের এগিয়ে আসার আহ্বান জানান তিনি।
তরুণ প্রজন্মের প্রতি আহ্বান জানিয়ে প্রতিমন্ত্রী বলেন, তাঁতশিল্পকে শুধু ঐতিহ্য হিসেবে নয়, বরং একটি সম্ভাবনাময় সৃজনশীল ও লাভজনক অর্থনৈতিক খাত হিসেবে গ্রহণ করতে হবে।
অনুষ্ঠানে সংসদ সদস্য নজরুল ইসলাম আজাদ, বস্ত্র ও পাট মন্ত্রণালয়ের সচিব শরফ উদ্দিন আহমদ চৌধুরী, বাংলাদেশ তাঁত বোর্ডের চেয়ারম্যান আবু আহমেদ ছিদ্দীকী, নারায়ণগঞ্জের অতিরিক্ত জেলা প্রশাসক (সার্বিক) সিফাত উদ্দিন এবং আড়াইহাজার উপজেলা নির্বাহী অফিসার মোঃ আসাদুর রহমান উপস্থিত ছিলেন।
#

বন্যা কবলিত এলাকায় তথ্য মন্ত্রণালয়ের সচেতনতামূলক কার্যক্রম অব্যাহত 

ঢাকা, ৩১ আষাঢ় (১৫ জুলাই):

দেশের দক্ষিণ-পূর্ব ও উওর পূর্বাঞ্চলের ৮টি জেলার বন্যা পরিস্থিতির উন্নতি হয়েছে। ভারী বর্ষণ ও পাহাড়ি ঢলে সৃষ্ট এই বন্যায় বিপুল জনগোষ্ঠী ক্ষতির সম্মুখীন হন। বর্তমানে বন্যার পানি কমতে শুরু করেছে এবং ২/১ দিনের মধ্যে পরিস্থিতির ব্যাপক উন্নতির সম্ভাবনা রয়েছে। সরকার ক্ষতিগ্রস্ত এলাকার জন্য পুনর্বাসন কার্যক্রম গ্রহণ করছে।
তথ্য ও সম্প্রচার মন্ত্রণালয়াধীন গণযোগাযোগ অধিদপ্তরের জেলা ও উপজেলা তথ্য অফিস এবং তথ্য অধিদফতরের আঞ্চলিক অফিসসমূহ থেকে পাঠানো প্রতিবেদনে একথা বলা হয়েছে। 
প্রতিবেদনে বলা হয়, সংশ্লিষ্ট এলাকার দপ্তর ও সংস্থাসমূহ চলমান আকস্মিক বন্যা, ভূমিধস, পাহাড়ধস এবং প্রাকৃতিক দুর্যোগে জনসচেতনতামূলক কার্যক্রম অব্যাহত রাখা হয়েছে। জেলা তথ্য অফিস, চট্টগ্রামের সর্বশেষ প্রতিবেদন অনুযায়ী, চট্টগ্রামে পানির স্তর নেমে গেছে। রেল চলাচল ১২ জুলাই দুপুর ২টা থেকে স্বাভাবিক রয়েছে। সীতাকুন্ড-সন্দ্বীপ রুটে নৌ চলাচল স্বাভাবিক আছে। প্রতিবেদন অনুযায়ী, চট্টগ্রাম জেলার ১৫টি উপজেলার মধ্যে ১৫টি উপজেলা এবং চট্টগ্রাম মহানগর বন্যায় প্লাবিত হয়েছে যার মধ্যে অধিক ক্ষতিগ্রস্ত উপজেলা ৬টি- সাতকানিয়া, বাঁশখালী, লোহাগাড়া, চন্দনাইশ, বোয়ালখালী, সন্দ্বীপ। বন্যায় প্লাবিত ইউনিয়ন ১৭৬টির মধ্যে ২৪টি চট্টগ্রাম মহানগরের ওয়ার্ড (মোট ইউনিয়ন ১৯১); অধিক ক্ষতিগ্রস্ত ইউনিয়ন ৬৩টি। প্রতিবেদনটিতে জেলার ক্ষতিগ্রস্ত বসতবাড়ির সংখ্যা ১৫,২২৩, ক্ষতিগ্রস্ত শিক্ষা প্রতিষ্ঠানের সংখ্যা ৩৮৭, ক্ষতিগ্রস্ত সড়কের দৈর্ঘ্য ১৩২০ কি.মি., ক্ষতিগ্রস্ত সেতু/কালভার্ট ১৫৬টি উল্লেখ করা হয়। আজ পর্যন্ত মৃতের সংখ্যা ১৫ জন। এতে বলা হয়, বন্যায় মোট ৬৭০ টি আশ্রয়কেন্দ্র খোলা হয়েছিল। ১৪ জুলাই ২০২৬ তারিখে ৬০টি আশ্রয়কেন্দ্রে ২৫৮১ জন অবস্থান করেছে। ত্রাণসহায়তা হিসেবে ক্ষতিগ্রস্তদের মাঝে ১০৪০ মেট্রিক টন চাল এবং নগদ ৭০ লাখ ৭৫ হাজার টাকা বিতরণ করা হয়েছে। 
জেলা তথ্য অফিস চট্টগ্রামের পক্ষ থেকে বন্যা ও ভারী বর্ষণ চলাকালীন নিরাপদ আশ্রয় গ্রহণের জন্য, স্বাস্থ্য বিধি মেনে চলা, সাপে কাটা প্রতিরোধ, শিশু-নারী-বৃদ্ধ ও প্রতিবন্ধীদের নিরাপদে রাখা, ত্রাণ গ্রহণে আর্থিক লেনদেন করা থেকে বিরত থাকা, দুর্ঘটনা এড়াতে বৈদ্যুতিক খুঁটি বা তার এড়িয়ে চলার মতো জরুরি বিষয়ে জনসচেতনতামূলক সড়ক প্রচার বা মাইকিং করা হয়।  
হবিগঞ্জ জেলা তথ্য অফিস পানি উন্নয়ন বোর্ড হবিগঞ্জের সূত্রে প্রতিবেদনে জানায়, গত ২৪ ঘন্টায় জেলায় ৫.৫০ মি.মি. বৃষ্টিপাত হয়েছে। হবিগঞ্জের ঝুঁকিপূর্ণ এলাকায় জেলা তথ্য অফিসের সচেতনতামূলক প্রচার কার্যক্রম চলমান রয়েছে।   
খাগড়াছড়ি জেলা তথ্য অফিসের সর্বশেষ প্রতিবেদন অনুযায়ী জেলা সদরের শালবাগান, সবুজবাগ, হরিনাথ পাড়া এলাকায় পাহাড়ধসের ঘটনা ঘটেছে। তবে কোনো আহত বা নিহতের ঘটনা ঘটেনি। মহালছড়ি উপজেলায় ধুমনীঘাট এলাকায় পাহাড়ধসের মাধ্যমে রাস্তায় সাময়িক যোগাযোগে বিঘ্ন সৃষ্টি হলেও সংশ্লিষ্ট দপ্তরের সহযোগিতায় তা দ্রুত অপসারণ করা হয়েছে। বৃষ্টিতে পানি জমে বিভিন্ন উপজেলায় রাস্তাঘাট ক্ষতিগ্রস্ত হয়েছে। ভারী বৃষ্টির স্রোতে মহালছড়ি উপজেলার মুবাছড়ি এলাকায় একটি ব্রিজ এবং রাস্তার কিছু অংশ ভেঙ্গে যাওয়ায় এলাকাবাসীর যোগাযোগে দুর্ভোগ সৃষ্টি হয়েছে। বর্তমানে যোগাযোগ স্বাভাবিক রয়েছে। খাগড়াছড়ি জেলার বন্যায় ছাগল, ভেড়া, হাঁস -মুরগী মারা যায়। মৃত পশু পাখির মোট ক্ষয়ক্ষতির পরিমাণ (টাকায়) ৭ লাখ ৬৩ হাজার টাকা। কৃষি বিভাগের তথ্য মতে, ফসলের মোট ক্ষয়ক্ষতির পরিমাণ ১১২০.৯৮০ (লাখ) টাকা এবং ক্ষতিগ্রস্ত কৃষকের সংখ্যা ৭,৩৪৪ জন। ভারী বৃষ্টির প্রথম থেকেই পাহাড়ধস, বন্যা এবং বন্যা পরবর্তী করণীয় বিষয়ে জেলা তথ্য অফিস, খাগড়াছড়ি কর্তৃক সচেতনতামূলক বার্তা প্রচার অব্যাহত রয়েছে। 
কক্সবাজার জেলায় গত ২৪ ঘন্টায় কোনো বৃষ্টিপাত ও পাহাড়ধস বা ভূমিধসের ঘটনা ঘটেনি বলে উল্লেখ রয়েছে জেলা তথ্য অফিসের প্রতিবেদনে। এতে বলা হয়, অতিবৃষ্টি, পাহাড়ধস বা ভূমিধসের কারণে এ জেলায় এখন পর্যন্ত স্থানীয় ও রোহিঙ্গা মিলে মোট ৩১ জনের মৃত্যু হয়েছে এবং স্থানীয় ও রোহিঙ্গা মিলে মোট ২৪ জন আহত হয়েছেন। জেলায় ক্ষতিগ্রস্ত লোকসংখ্যা ২,১৪,১৪৮ জন, আংশিক ক্ষতিগ্রস্ত ঘরবাড়ির সংখ্যা ৫,৭৭৩টি এবং সম্পূর্ণ ক্ষতিগ্রস্ত ঘরবাড়ির সংখ্যা ২,৪৭৫টি।   
কক্সবাজার জেলা তথ্য অফিসের প্রতিবেদনে বলা হয়েছে, বন্যায় ক্ষতিগ্রস্ত এলাকায় জেলা প্রশাসন, উপজেলা প্রশাসন, পুলিশ প্রশাসনসহ সংশ্লিষ্ট সকল সরকারি সংস্থা সমন্বিতভাবে সরকারের পক্ষ থেকে ত্রাণ সহায়তা কার্যক্রম চালিয়ে যাচ্ছে। এই ত্রাণ কার্যক্রমের আওতায় চকরিয়া বড়ইতলী আশ্রয়ণ প্রকল্পে ২০০টি পরিবার, চকরিয়া পহর চাঁদা ফাজিল মাদ্রাসায় ২০০টি পরিবার, পেকুয়া সদর পূর্ব জোন ৯ নং ওয়ার্ডে ২০০টি পরিবার, মগনামা সরকারি প্রাথমিক বিদ্যালয়ে ২০০টি পরিবার ও টয়টং ইউনিয়ন পরিষদে ১০০টি পরিবারকে আজকে ত্রাণ সহায়তা দেওয়া হয়েছে। এ পর্যন্ত ক্ষতিগ্রস্তদের মাঝে ২৮.৫০ লাখ টাকা নগদ, ৪১৫ মেট্রিক টন চাল ও ৪৫০ প্যাকেট শুকনা খাবার ত্রাণ সহায়তা দেওয়া হয়েছে বলে প্রতিবেদনটিতে উল্লেখ করা হয়েছে। 
পাহাড় ও নদীর পাদদেশে ঝুঁকিপূর্ণ এলাকায় বসবাসকারী জনসাধারণকে নিরাপদ আশ্রয়ে সরে যাওয়ার জন্য জেলা তথ্য অফিস, কক্সবাজার ঝুঁকিপূর্ণ উপজেলায় সচেতনতামূলক মাইকিং করেছে। এছাড়া, বন্যা পরবর্তী সময়ে পানিবাহিত রোগ ও স্বাস্থ্যঝুঁকি এবং অন্যান্য বিপদ এড়াতে জরুরি বার্তা নিয়ে মাইকিং প্রচার কার্যক্রম অব্যাহত রেখেছে। 
পানি উন্নয়ন বোর্ডের তথ্য অনুযায়ী মৌলভীবাজারে সার্বিক বন্যা পরিস্থিতির ক্রমাগত উন্নতি হচ্ছে। বন্যায় অদ্যাবধি একজন মৃত্যুবরণ করেছেন। জেলায় প্রস্তুতকৃত ৭২টি আশ্রয়কেন্দ্রের মধ্যে ৭টি ব্যবহৃত হচ্ছে। আশ্রয়কেন্দ্রে মোট আশ্রিত লোকসংখ্যা ১০৭৪ জন। আশ্রিত গবাদি পশুর সংখ্যা ৩৮৪টি। পানিবন্দি পরিবারের সংখ্যা ২০২৪টি। সম্পূর্ণ ক্ষতিগ্রস্ত ঘরবাড়ির সংখ্যা ২৪৯৩টি। আংশিক ক্ষতিগ্রস্ত ঘরবাড়ির সংখ্যা ১৪৩৯টি। জেলায় ১৫টি মেডিক্যাল টিম চালু রয়েছে।
মৌলভীবাজার জেলা তথ্য অফিসের প্রতিবেদনে বলা হয়, জেলায় এ পর্যন্ত নগদ ৭ লাখ টাকা, ১৩০ মেট্রিক টন চাল এবং ১৭৫০ প্যাকেট শুকনো খাবার বিতরণ করা হয়েছে। ভারী বৃষ্টির প্রথম থেকেই বন্যা এবং বন্যা পরবর্তী করণীয় বিষয়ে জেলা তথ্য অফিস, মৌলভীবাজার কর্তৃক সচেতনতামূলক বার্তা প্রচার অব্যাহত রয়েছে।  
জেলা তথ্য অফিস, রাঙামাটির সর্বশেষ প্রতিবেদনে বলা হয়েছে, আজ সকাল থেকে বৃষ্টি না থাকায় জেলার ১২টি আশ্রয়কেন্দ্রে ১,৯৮০ জন আশ্রয় গ্রহণ করা অনেকেই নিজ নিজ বাসস্থানে ফিরে যাচ্ছেন। আশ্রয়কেন্দ্রে আশ্রিত সকল লোকজনকে প্রতিদিন ৩ বেলা খাবারসহ স্যানিটেশন, সুপেয় পানি প্রদান করা হচ্ছে। জেলায় মোট ১০৩টি জায়গায় পাহাড় ধস হয়েছে এবং পাহাড়ি ঢলে তিন জনের লাশ উদ্ধার করা হয়েছে। 
জেলা তথ্য অফিস, বান্দরবানের প্রতিবেদনে বলা হয়েছে, জেলায় বৃষ্টিপাত হয়েছে ১৪.৮৮৯ মিটার, সাঙ্গু নদীর পানি এখন বিপদসীমার অনেক নিচে প্রবাহিত হচ্ছে। সময়ের সাথে সাথে তা কমে আসছে। বান্দরবান জেলা প্রশাসন এর  তথ্য অনুযায়ী, ভয়াবহ বন্যায় জেলার প্রায় ৭০ শতাংশ এলাকা প্লাবিত হয়েছে এবং ১২,৫০০ পরিবার ক্ষতিগ্রস্ত হয়েছে। দুর্যোগ মোকাবিলায় জেলা প্রশাসনের পক্ষ থেকে ৪০০ টন চাল ও ২০ লাখ টাকা নগদ বরাদ্দ দেওয়া হয়েছে, যার মধ্যে ৮,৫৬০টি ত্রাণ প্যাকেট ও ৮৭৫ প্যাকেট শিশু খাদ্য বিতরণ করা হয়েছে। বান্দরবানের বিভিন্ন উপজেলায় প্রায় ২২০টি বহুমুখী দুর্যোগ আশ্রয়কেন্দ্রে ২,৫৮২ জন আশ্রয় গ্রহণ করেছেন। 


প্রতিবেদনে আরো বলা হয়েছে বন্যায় বান্দরবান সদর ও লামা উপজেলা সবচেয়ে বেশি ক্ষতিগ্রস্ত হয়েছে। এছাড়াও ভূমিধসে ৭ জনের প্রাণহানি ঘটেছে এবং ২,১০৪ হেক্টর ফসলি জমি ও বাগান ক্ষতিগ্রস্ত হয়েছে। বড় ধরনের নতুন কোনো দুর্যোগ না হলে এবং আবহাওয়া পরিস্থিতির উন্নতি সাপেক্ষে বান্দরবানের সব পর্যটনকেন্দ্র ১৬ জুলাই থেকে খুলে দেওয়া হবে বলে প্রশাসনের পক্ষ থেকে জানানো হয়েছে। 
তথ্য অফিস, লামার প্রতিবেদন অনুযায়ী লামায় অতিবৃষ্টি এবং আকাশ মেঘাচ্ছন্ন থাকলেও পরিস্থিতি স্বাভাবিক ছিলো। তথ্য অফিসের পক্ষ থেকে সামাজিক যোগাযোগমাধ্যমে সচেতনতামূলক কার্যক্রম প্রচার করা হচ্ছে। 
রামগড়ে বর্তমানে অতিবৃষ্টি নেই, তবে থেমে থেমে হালকা হালকা বৃষ্টি হচ্ছে বলে তথ্য অফিস, রামগড়ের প্রতিবেদনে উল্লেখ করা হয়। এতে বলা হয়, ফেনী নদীতে পাহাড়ি ঢলের পানি আস্তে আস্তে কমে আসতে শুরু করেছে। পাহাড়ধস বা ভূমিধসের কোন খবর পাওয়া যায়নি। রামগড়ে আশ্রয় কেন্দ্রের সংখ্যা ১৭টি, ইতোমধ্যে ১২৫টি পরিবারকে ত্রাণ সহায়তা প্রদান করা হয়েছে। তথ্য অফিস, রামগড়ের পক্ষ থেকে পাহাড়ের পাদদেশে ও ঝুঁকিপূর্ণ এলাকার স্থানসমূহ হতে সরে যাওয়ার জন্য এবং আশ্রয় কেন্দ্রে আশ্রয় নেওয়ার জন্য মাইকিং করা হয়েছে। এছাড়াও উপজেলা নির্বাহী আফিসারের কার্যালয়ে একটি কন্ট্রোল রুম খোলা হয়েছে। 
তথ্য অফিস, পটিয়ার তথ্য অনুযায়ী বর্তমানে বন্যা পরিস্থিতি স্বাভাবিক হয়ে আসছে। বৃষ্টি কমার ফলে বন্যার পানি ও কমে আসছে। তথ্য অফিস পটিয়া কর্তৃক জনসচেতনতামূলক মাইকিং অব্যাহত রয়েছে।    
তথ্য অফিস, কাপ্তাইয়ের প্রতিবেদন অনুযায়ী বৃষ্টিপাত বন্ধ হয়েছে। গতকাল ১৪ জুলাই সারাদিন রৌদ্রোজ্জ্বল ছিলো আবহাওয়া। ভারী বৃষ্টিপাত বন্ধ হওয়ায় পাহাড়ধস/ভূমিধস বন্ধ আছে। তথ্য অফিস কাপ্তাই দুর্যোগ পরবর্তী করণীয় বিষয়ক সচেতনতামূলক প্রচার কার্যক্রম অব্যাহত রেখেছে।  
তথ্য অফিস, সিলেটের প্রতিবেদন অনুযায়ী বলা হয়েছে বৃষ্টিপাত কমে আসায় সুরমা, কুশিয়ারা, সারিগোয়াইন, পিয়াইনসহ প্রধান নদ-নদীর পানি কমতে শুরু করেছে। নতুন করে প্লাবিত হওয়ার বা বড় দীর্ঘস্থায়ী বন্যার আশঙ্কা নেই, তবে নদীসংলগ্ন কিছু নিচু এলাকায় স্বল্প মেয়াদী বন্যা পরিস্থিতি বিরাজমান। সড়ক ও রেল যোগাযোগ স্বাভাবিক রয়েছে।  
#

তথ্যবিবরণী                                                                                                            নম্বর: ২৩৬
বন্যায় ক্ষতিগ্রস্ত ৭টি জেলায় দুর্যোগ ব্যবস্থাপনা ও ত্রাণ মন্ত্রণালয়ের সহায়তা

৩১ আষাঢ় (১৫ জুলাই):  
অতিবৃষ্টি, পাহাড়ি ঢল ও পাহাড় ধসে ক্ষতিগ্রস্ত ৭টি জেলায় দুর্যোগ ব্যবস্থাপনা ও ত্রাণ মন্ত্রাণালয় হতে নগদ টাকাসহ ত্রাণসামগ্রী বরাদ্দ ও বিতরণ করা হয়েছে এবং ত্রাণ কার্যক্রম চলমান রয়েছে।
 বন্যায় আক্রান্ত জেলাগুলো হলো খাগড়াছড়ি, রাঙ্গামাটি, বান্দরবান, কক্সবাজার, চট্টগ্রাম, মৌলভীবাজার ও হবিগঞ্জ। বন্যায় প্লাবিত উপজেলার সংখ্যা ৫৭টি, ক্ষতিগ্রস্ত ইউনিয়ন সংখ্যা ৩৩৪টি ও পৌরসভা ৯টি। বন্যায় মোট নিহত হয়েছেন ৫৭ জন ও আহত হয়েছেন ৪০ জন।
বন্যায় ক্ষতিগ্রস্ত লোকদের আশ্রয় প্রদানের জন্য দুর্যোগ ব্যবস্থাপনা ও ত্রাণ মন্ত্রণালয় কর্তৃক ১১১ টি আশ্রয় কেন্দ্র খোলা হয়েছে। আশ্রয়কেন্দ্রগুলোতে মোট ৪ হাজার ৭৯ জন লোক আশ্রয় গ্রহণ করেছেন।
একইসাথে দুর্যোগ ব্যবস্থাপনা ও ত্রাণ মন্ত্রাণালয় থেকে ৭ জুলাই হতে অদ্যাবধি ছাড়কৃত মানবিক সহায়তা ৪ কোটি ৬০ লাখ নগদ টাকা এবং ৮ হাজার ৯৫০ মেট্রিকটন চাল। এর মধ্যে বন্যাকবলিত ৭টি জেলায় নগদ সহায়তা প্রদান করা হয়েছে ১ কোটি ৭৫ লাখ টাকা এবং চাল বিতরণ করা হয়েছে ৩ হাজার ২৫০ মেট্রিকটন। অন্যান্য ৫৭ জেলায় আর্থিক সহায়তা প্রদান করা হয়েছে ২ কোটি ৮৫ লাখ টাকা এবং চাল ৫ হাজার ৭০০ মেট্রিকটন।
আজ দুর্যোগ ও ত্রাণ মন্ত্রণালয় হতে প্রেরিত বন্যা সম্পর্কিত প্রতিবেদনের মাধ্যমে এসব তথ্য জানানো হয়েছে।
#

তথ্যবিবরণী                                                     	                                     নম্বর: ২৩৫

ইট ভাটায় কোনোভাবেই কাঠ পোড়ানো যাবে না 
                                         --পরিবেশমন্ত্রী 

ঢাকা, ৩১ আষাঢ় (১৫ জুলাই):
ইট ভাটায় জ্বালানি হিসেবে কোনোভাবেই কাঠ পোড়ানো যাবে না বলে সতর্ক করেছেন পরিবেশ, বন ও জলবায়ু পরিবর্তন মন্ত্রী আবদুল আউয়াল মিন্টু।	
আজ বাংলাদেশ সচিবালয়ে পরিবেশ, বন ও জলবায়ু পরিবর্তন মন্ত্রণালয়ের উদ্যোগে ইটভাটা শিল্পের পরিবেশগত প্রভাব, বায়ুমান ব্যবস্থাপনা এবং দূষণ নিয়ন্ত্রণ সংক্রান্ত বিভিন্ন বিষয়ে মন্ত্রণালয়ের সভাকক্ষে বাংলাদেশ ব্রিকস ম্যানুফ্যাকচারিং অনার্স অ্যাসোসিয়েশনের (BBMOA) সংশ্লিষ্ট ব্যক্তিবর্গের সাথে এক গুরুত্বপূর্ণ মতবিনিময় সভায় মন্ত্রী এই মন্তব্য করেন। 
মন্ত্রী বলেন, ইটের বিকল্প এখনো পুরোপুরি তৈরি হয়নি। তাই ইট ভাটা বন্ধ না করে, কীভাবে ইট ভাটা থেকে সৃষ্ট দূষণ কমানো যায় সেদিকে দৃষ্টি দিতে হবে। নতুন নতুন প্রযুক্তি ব্যবহারের মাধ্যমে দূষণ কমাতে হবে। তিনি আরো বলেন, ইট বানাতে জমির উপরিভাগের মাটি ব্যবহার করা হলে জমির উর্বরতা নষ্ট হয়। এর ফলে আবাদযোগ্য জমির পরিমাণ দিন দিন কমছে। এর বিকল্প ব্যবস্থা নিয়ে আমাদের ভাবতে হবে।
পরিবেশ, বন ও জলবায়ু পরিবর্তন প্রতিমন্ত্রী শেখ ফরিদুল ইসলাম বলেন, অবৈধ ইট ভাটার বিষয়ে কোনো ছাড় দেওয়া হবে না। উচ্চ মাত্রার সালফার সমৃদ্ধ কয়লা ইট ভাটায় ব্যবহারের ফলে পরিবেশ দূষিত করে। তাই কয়লা ব্যবহারের ক্ষেত্রে এর গুণগত মানের নীতিমালা করা জরুরি বলে মন্তব্য করেন তিনি।
বাংলাদেশ ব্রিকস ম্যানুফ্যাকচারিং অনার্স অ্যাসোসিয়েশনের কেন্দ্রীয় সভাপতি ফিরোজ হায়দার খান এবং মহাসচিব মমিন উল্লাখানের নেতৃত্বে দেশের বিভিন্ন জেলার উপদেষ্টা ও সহ-সভাপতিসহ একটি প্রতিনিধিদল সভায় অংশ নেন।
সভায় টেকসই ও পরিবেশবান্ধব প্রযুক্তির মাধ্যমে ইট উৎপাদন এবং পরিবেশ দূষণ কমিয়ে আনার ওপর বিশেষ জোর দেওয়া হয়, পাশাপাশি অ্যাসোসিয়েশনের নেতৃবৃন্দও তাদের বিভিন্ন দাবি ও প্রস্তাবনা তুলে ধরেন। তাদের যৌক্তিক দাবি বিবেচনা করা হবে বলে সভায় সিদ্ধান্ত হয়।	
সভায় সভাপতিত্ব করেন পরিবেশ, বন ও জলবায়ু পরিবর্তন মন্ত্রণালয়ের ভারপ্রাপ্ত সচিব ড. ফাহমিদা খানম।	
সভায় মন্ত্রণালয়ের অতিরিক্ত সচিব ড. মোঃ সাইদুর রহমান, পরিবেশ অধিদপ্তরের মহাপরিচালক ড. মোঃ লুৎফর রহমান, অতিরিক্ত মহাপরিচালকসহ ঊর্ধ্বতন কর্মকর্তাবৃন্দ উপস্থিত ছিলেন।

# 

তথ্যবিবরণী                                                                                                              নম্বর: ২৩৪

ফ্যাসিবাদের প্রত্যাবর্তন রুখতে ঐক্যবদ্ধ থাকার আহ্বান স্বরাষ্ট্রমন্ত্রীর

ঢাকা, ৩১ আষাঢ় (১৫ জুলাই):
	স্বরাষ্ট্রমন্ত্রী সালাহউদ্দিন আহমদ বলেছেন, ২০২৪ সালের জুলাই-আগস্টের ছাত্র-গণঅভ্যুত্থানের মধ্য দিয়ে অর্জিত স্বাধীনতা ও জনপ্রত্যাশিত গণতন্ত্রকে রক্ষা করার দায়িত্ব দেশের সর্বস্তরের জনগণের। ফ্যাসিবাদের যেকোনো ধরনের প্রত্যাবর্তন এবং ষড়যন্ত্র রুখতে স্বৈরাচার বিরোধী আন্দোলনে গড়ে ওঠা জাতীয় ঐক্যকে আরো সুদৃঢ় ও অটুট রাখার আহ্বান জানিয়েছেন তিনি।
	মন্ত্রী আজ ঢাকা বিশ্ববিদ্যালয়ের টিএসসি মিলনায়তনে বাংলাদেশ জাতীয়তাবাদী ছাত্রদল আয়োজিত ‘গণঅভ্যুত্থানের বাঁক বদলের দিন’ শীর্ষক আলোচনাসভায় প্রধান অতিথির বক্তব্যে এ আহ্বান জানান। 
	মন্ত্রী তাঁর বক্তব্যে জুলাই বিপ্লবের প্রথমদিকের স্মৃতিচারণ করে বলেন, ১৫ জুলাই যখন ঢাকা বিশ্ববিদ্যালয়ে তুমি কে আমি কে? রাজাকার রাজাকার এবং কে বলেছে কে বলেছে? স্বৈরাচার স্বৈরাচার স্লোগানে ইতিহাসের গতিপথ বদলে যাচ্ছিল, তখন আমি নির্বাসনে থাকলেও আমার পূর্ণ মনোযোগ ও সহযোগিতা ছিল এই আন্দোলনের সাথে। দেশের বর্তমান রাজনৈতিক ও সাংবিধানিক সংস্কার প্রসঙ্গে তিনি বলেন, স্বাধীনতা অর্জন করা সহজ, কিন্তু রক্ষা করা কঠিন। স্বৈরাচারী শক্তি যেন আর কখনো এ দেশের গণতন্ত্রকে পদদলিত করতে না পারে, সেজন্য আমরা রাষ্ট্র কাঠামোর গণতান্ত্রিক সংস্কার করতে চাই। এই লক্ষ্যে আমাদের প্রণীত ৩১ দফার আলোকেই নির্বাচনি ইশতেহার সাজানো হয়েছে। ফ্যাসিবাদের বিরুদ্ধে দেশের সকল রাজনৈতিক দল ঐক্যবদ্ধ হয়ে জাতীয় জুলাই সনদ স্বাক্ষর করেছে। এই সনদ অনুযায়ী সংবিধান ও অন্যান্য আইন-কানুনের প্রয়োজনীয় সংস্কার সাধন করা আমাদের অঙ্গীকার।
	বিগত স্বৈরাচারী সরকারের প্রধানমন্ত্রী শেখ হাসিনার বিচারের ব্যাপারে সরকারের দৃঢ় অবস্থান পুনর্ব্যক্ত করে মন্ত্রী বলেন, গতকাল পার্লামেন্টেও আমি স্পষ্টভাবে বলেছি শেখ হাসিনার আত্মসমর্পণের কোনো সুযোগ নেই। এক্সট্রাডিশন চুক্তি অনুযায়ী তাঁকে দেশে ফিরিয়ে আনার জন্য অন্তর্বর্তীকালীন সরকারের পক্ষ থেকে আনুষ্ঠানিক পত্র পাঠানো হয়েছে। দেশে ফিরিয়ে এনেই তাঁকে গ্রেফতার করা হবে এবং আদালতের রায় কার্যকর করা হবে। তিনি বলেন, বিদেশে পলাতক ফ্যাসিবাদী সরকারের মন্ত্রী, এমপি ও কর্মকর্তাদের ফিরিয়ে আনতে ইন্টারপোলের মাধ্যমে অ্যারেস্ট ওয়ারেন্ট জারি করা হয়েছে এবং এরই প্রেক্ষিতে সাবেক আইজিপি বেনজীর আহমেদকে গ্রেফতার করা হয়েছে।
	আওয়ামী লীগকে রাজনৈতিক দল হিসেবে নিষিদ্ধ বা বিচারের মুখোমুখি করার প্রসঙ্গে মন্ত্রী বলেন, আমরা কোনো প্রশাসনিক আদেশে বা এক্সিকিউটিভ অর্ডারে কোনো রাজনৈতিক দলকে নিষিদ্ধ করার পক্ষে নই। আমরা চাই সম্পূর্ণ আইনানুগ ও বিচারিক প্রক্রিয়ার মাধ্যমে ফ্যাসিবাদের দোসর এই সংগঠনের রাজনৈতিক ভাগ্য নির্ধারিত হোক। তিনি বলেন, আন্তর্জাতিক অপরাধ ট্রাইব্যুনাল (আইসিটি) অ্যাক্ট এবং সন্ত্রাসবিরোধী আইনে প্রয়োজনীয় সংশোধন আনা হয়েছে, যার ফলে ব্যক্তি হিসেবে শেখ হাসিনার পাশাপাশি আওয়ামী লীগকে দল হিসেবেও বিচারের কাঠগড়ায় দাঁড় করানো যাবে। এছাড়া বাংলাদেশের সংবিধানের ৪৭ অনুচ্ছেদ অনুযায়ী গণহত্যা ও মানবতাবিরোধী অপরাধের দায়ে সংগঠন হিসেবেও বিচারের স্পষ্ট বিধান রয়েছে। তিনি আরো বলেন, দ্বিতীয় বিশ্বযুদ্ধের পর নুরেমবার্গ ট্রাইব্যুনালের মাধ্যমে যেভাবে হিটলারের নাৎসি বাহিনী ও গেস্টাপোকে নিষিদ্ধ ও রাজনৈতিক অধিকার থেকে বঞ্চিত করা হয়েছিল, ঠিক তেমনি বাংলাদেশেও রাষ্ট্রীয় বাহিনীকে ব্যবহার করে আসমান থেকে গুলি করে শিশু ও গৃহিণী হত্যার মতো যে নজিরবিহীন গণহত্যা চালানো হয়েছে, তার দায় আওয়ামী লীগ এড়াতে পারে না।

	সালাহউদ্দিন আহমদ দুঃখ প্রকাশ করে বলেন, এত বড় ম্যাসাকার বা হত্যাকাণ্ডের পরেও আওয়ামী লীগ ও তার নেত্রীর মনে কোনো অনুশোচনা বা ক্ষমা প্রার্থনার বালাই নেই, উল্টো তারা জুলাইয়ের বীর যোদ্ধাদের ‘জঙ্গিবাদী’ আখ্যা দিয়ে পুনরায় রাজনীতিতে ফেরার ঘৃণ্য স্বপ্ন দেখছে। তিনি হুঁশিয়ারি উচ্চারণ করে বলেন, আওয়ামী লীগের ইতিহাস মানেই রক্ষীবাহিনী দিয়ে ৩০ হাজার মুক্তিযোদ্ধাকে হত্যা, ধর্ষণের সেঞ্চুরি, একদলীয় বাকশাল কায়েম এবং ছাত্র রাজনীতিকে কলঙ্কিত করার ইতিহাস।
	জুলাই আন্দোলনের চেতনাকে কোনো একক দল বা গোষ্ঠীর রাজনৈতিক উদ্দেশ্যে ব্যবহার বা ব্যবসা না করার জন্য সবার প্রতি আহ্বান জানিয়ে স্বরাষ্ট্রমন্ত্রী বলেন, এই জুলাই বিপ্লবের কৃতিত্ব কারো একার নয়। এ দেশের সাধারণ মানুষ বুক পেতে দিয়ে ফ্যাসিবাদের বিরুদ্ধে লড়াই করেছে, কৃতিত্ব কেবলই তাদের। তিনি বলেন, স্বৈরাচারের পরিণতি কেমন হয় তা ভবিষ্যৎ সরকারগুলোর শিক্ষা নেওয়ার জন্য গণভবনকে ‘জুলাই স্মৃতি জাদুঘর-এ রূপান্তরিত করা হচ্ছে।
	মন্ত্রী ’৭১ ও ’২৪-এর শহিদদের স্বপ্নের একটি নিরাপদ, গণতান্ত্রিক, স্বৈরাচারমুক্ত ও সমৃদ্ধ বাংলাদেশ বিনির্মাণে তরুণ প্রজন্মসহ সকলকে ঐক্যবদ্ধভাবে কাজ করার আহ্বান জানান।
	বাংলাদেশ জাতীয়তাবাদী ছাত্রদলের কেন্দ্রীয় সভাপতি রাকিবুল ইসলাম রাকিবের সভাপতিত্বে অনুষ্ঠানে বিশেষ অতিথি হিসেবে বক্তৃতা করেন বিএনপি'র যুগ্ম-মহাসচিব হাবিব উন নবী খান সোহেল। স্বাগত বক্তব্য রাখেন বাংলাদেশ জাতীয়তাবাদী ছাত্রদল ঢাকা বিশ্ববিদ্যালয় শাখার সাধারণ সম্পাদক নাহিদুজ্জামান শিপন। অনুষ্ঠান সঞ্চালনা করেন বাংলাদেশ জাতীয়তাবাদী ছাত্রদলের কেন্দ্রীয় সাধারণ সম্পাদক নাসির উদ্দিন নাসির।
	অনুষ্ঠানে জুলাই গণঅভ্যুত্থানের শহিদদের আত্মার মাগফেরাত কামনা করে বিশেষ দোয়া ও মোনাজাত পরিচালনা করা হয়।
#

বেসামরিক বিমান পরিবহন ও পর্যটন মন্ত্রী ও প্রতিমন্ত্রীর সাথে বাংলাদেশে
নিযুক্ত ফ্রান্স, যুক্তরাজ্য, স্পেন, জার্মানি এবং ইউরোপীয় ইউনিয়নের প্রতিনিধিবৃন্দের সাক্ষাৎ


ঢাকা, ৩১ আষাঢ় (১৫ জুলাই):
	আজ বেসামরিক বিমান পরিবহন ও পর্যটন মন্ত্রণালয়ের সম্মেলনকক্ষে বেসামরিক বিমান পরিবহন ও পর্যটন মন্ত্রী আফরোজা খানম এবং প্রতিমন্ত্রী এম. রশিদুজ্জামান মিল্লাতের সাথে বাংলাদেশে নিযুক্ত ফ্রান্সের রাষ্ট্রদূত Jean Marc Sere Charlet, যুক্তরাজ্যের রাষ্ট্রদূত Sarah Cooke, স্পেনের রাষ্ট্রদূত Gabriel Sistiaga, জার্মান দূতাবাসের চার্জ ডি’অ্যাফের্য়াস Anja Kersten এবং ইউরোপিয়ান ইউনিয়ন মিশনের ডিপুটি চিফ Beiba Zerina সাক্ষাৎ করেন।
	সাক্ষাতে বাংলাদেশ ও ইউরোপিয়ান ইউনিয়নভুক্ত দেশগুলোর মধ্যকার বিদ্যমান বন্ধুত্বপূর্ণ দ্বিপাক্ষিক সম্পর্ককে আরো সুদৃঢ়, গতিশীল ও বহুমাত্রিকভাবে সম্প্রসারণের বিষয়ে উভয়পক্ষ গুরুত্বারোপ করেন। পারস্পরিক সহযোগিতা বৃদ্ধি, বিশেষ করে বেসামরিক বিমান চলাচল খাতের উন্নয়ন নিয়ে বিস্তারিত আলোচনা হয়।
	সাক্ষাতে বিমান বাংলাদেশ এয়ারলাইন্সের বহর সম্প্রসারণের অংশ হিসেবে এয়ারবাস যুক্তকরণ নিয়ে বিস্তারিত আলোচনা হয়। এসময় মন্ত্রী ও প্রতিমন্ত্রী দেশীয় স্বার্থ বজায় রেখে টেকসই মিক্সড ফ্লিট তৈরির ক্ষেত্রে এয়ারবাস ক্রয়ের বিষয়ে আগ্রহ প্রকাশ করেন। জবাবে প্রতিনিধিগণ প্রয়োজনীয় সকল ধরনের সহযোগিতা প্রদানের প্রত্যয় ব্যক্ত করেন।
#

তরিকুল/কামরুজ্জামান/বিবেকানন্দ/রফিকুল/কনক/জয়নুল/২০২৬/১৯০০ঘণ্টা

তথ্যবিবরণী                                                     	                                     নম্বর: ২৩১

ত্রাণ বিতরণের পাশাপাশি সরকার পুনর্বাসনের দিকে জোর দিচ্ছে
                                                                 -- ত্রাণমন্ত্রী

চট্টগ্রাম, ৩১ আষাঢ় (১৫ জুলাই):

দুর্যোগ ও ত্রাণমন্ত্রী আসাদুল হাবিব দুলু বলেছেন, বন্যার পানি নেমে যাবার প্রেক্ষাপটে সরকার ত্রাণ বিতরণের পাশাপাশি পুনর্বাসনে জোর দিচ্ছে। তিনি বলেন, ত্রাণ বিতরণে কোনো ধরণের দুর্নীতি ও স্বজনপ্রীতির অভিযোগ এলে তাৎক্ষণিক ব্যবস্থা নেওয়া হবে। কোনোরকম দুর্নীতি স্বজনপ্রীতিকে বরদাস্ত করা হবে না।

আজ চট্টগ্রামের বাঁশখালীর খানখানাবাদ ইউনিয়নে বন্যার্তদের ত্রাণ বিতরণ শেষে সাংবাদিকদের সাথে আলাপকালে মন্ত্রী এসব কথা বলেন।

মন্ত্রী বলেন, বন্যা প্লাবিত মানুষের ক্ষেত্রে কোনো রাজনীতি নাই। যারাই দুর্গত তাদেরকে ত্রাণ দিতে হবে। আর এ ধরণের কোনো অভিযোগ যদি আসে তাৎক্ষণিক ব্যবস্থা গ্রহণ করা হবে।

এর আগে খাল পরিদর্শন করে মন্ত্রী বলেন, ‘আমাদের প্রতিশ্রুতি ছিল যে, আমরা রাষ্ট্রক্ষমতায় গেলে বাংলাদেশের এসমস্ত খালগুলোকে পুনঃখনন করব। শহিদ রাষ্ট্রপতি জিয়াউর রহমান খাল কেটে যে বিপ্লব করেছিলেন। তখন খাদ্যে আমাদের ঘাটতি ছিল। এই খাল কাটার মাধ্যমে খাদ্য উদ্‌বৃত্ত হয়েছিল। সেই খাদ্য বিদেশে রফতানি করা হয়েছিল। আজকে আমি সরেজমিনে দেখলাম, খাল কাটার ফলে অনেকখানি পানি নিষ্কাশন হয়েছে।’

মন্ত্রী আরো বলেন, ‘খালের বাকি অংশের কাজ যাতে সামনের শুকনা মৌসুমে সম্পন্ন করা যায় সেজন্য আমি আমার মন্ত্রণালয় থেকেও বরাদ্দ দিব। খালটাকে আরো সুন্দর করার জন্য আমি নির্দেশনা দিয়ে গেলাম। আমাদের বাংলাদেশের ৫০টি জেলায় একটি মডেল খাল আমরা চিহ্নিত করব। আশাকরি এই খালটাকেও আমরা মডেল খালের মধ্যে নিয়ে আসতে পারব।’ এরপর তিনি খানখানাবাদ ইউনিয়ন পরিষদ ভবনে বন্যায় ক্ষতিগ্রস্ত মানুষের মাঝে ত্রাণ বিতরণ করেন।

এ সময় জেলা প্রশাসক জাহিদুল ইসলাম মিঞা, দক্ষিণ জেলা বিএনপির যুগ্ম আহ্বায়ক মিশকাতুল ইসলাম চৌধুরী পাপ্পাসহ অন্যান্যরা উপস্থিত ছিলেন।
# 

ঐতিহাসিক জুলাই শহিদ দিবস উপলক্ষ্যে প্রধানমন্ত্রীর বাণী

ঢাকা, ৩১ আষাঢ় (১৫ জুলাই):  

প্রধানমন্ত্রী তারেক রহমান আগামীকাল ঐতিহাসিক জুলাই শহিদ দিবস উপলক্ষ্যে নিন্মোক্ত বাণী প্রদান করেছেন:
‘আজ ১৬ জুলাই। ঐতিহাসিক জুলাই শহিদ দিবস। শহিদদের প্রতি গভীর শ্রদ্ধা, শোক আর কৃতজ্ঞতা প্রকাশ এবং দেশে সর্বক্ষেত্রে গণতন্ত্রকে প্রাতিষ্ঠানিক রূপ দেওয়ার অঙ্গীকারের মধ্য দিয়ে সারাদেশে দিবসটি পালিত হচ্ছে।
২০২৪ সালের এই দিনে ফ্যাসিবাদবিরোধী আন্দোলনে রংপুরে পুলিশের গুলিতে বেগম রোকেয়া বিশ্ববিদ্যালয়ের ইংরেজি বিভাগের শিক্ষার্থী আবু সাঈদ, চট্টগ্রামে কলেজশিক্ষার্থী মোহাম্মদ ওয়াসিম আকরামসহ কমপক্ষে ৬ জন শহিদ হয়েছিলেন। রংপুরে দুই হাত প্রসারিত করে পুলিশের সামনে বুক পেতে দিয়েছিলেন শহিদ আবু সাঈদ। আবু সাঈদের বুকে পুলিশের গুলি করার দৃশ্য গণতন্ত্রকামী জনগণের মনে তীব্র ক্ষোভের সঞ্চার করে। কোটা সংস্কারের দাবি ফ্যাসিস্ট সরকারের পতনের আন্দোলনে মোড় নেয়। সেই আন্দোলনের ধারাবাহিকতায় বীর ছাত্র-জনতার গণঅভ্যুত্থানে স্বৈরাচার দেশ ছেড়ে পালাতে বাধ্য হয়।
আমি মহান আল্লাহর দরবারে শহিদ আবু সাঈদ, শহিদ মোহাম্মদ ওয়াসিম আকরামসহ ১৬ জুলাইয়ের সকল শহিদের মাগফিরাত কামনা করছি।
১৬ জুলাই আমাদের জাতীয় ইতিহাসের এক অবিস্মরণীয় সন্ধিক্ষণ। এদিন রাষ্ট্রীয় নিপীড়ন, প্রাণঘাতী শক্তির নির্মম প্রয়োগ এবং ভয়ভীতির রাজনীতির বিরুদ্ধে নিরস্ত্র অথচ অদম্য সাহসী বীর ছাত্র-জনতা যে প্রতিরোধ গড়ে তুলেছিলেন, তা জাতির বিবেককে জাগ্রত করেছিল। বিশেষ করে বেগম রোকেয়া বিশ্ববিদ্যালয়ের প্রাঙ্গণে দুই হাত প্রসারিত করে অন্যায়ের বিরুদ্ধে বুক চিতিয়ে দাঁড়িয়ে থাকা শহিদ আবু সাঈদের সেই অমলিন দৃশ্য কেবল একটি মুহূর্ত ছিল না; সেটি ছিল গণতান্ত্রিক অধিকারবঞ্চিত একটি জাতির ভয় জয়ের প্রতীক।
জুলাইয়ের সেই গণঅভ্যুত্থান শুধু একটি আন্দোলনই ছিল না, এটি ছিল দীর্ঘ দেড় দশক ধরে জনগণের ওপর চাপিয়ে দেওয়া ফ্যাসিবাদ, প্রাতিষ্ঠানিক দুর্নীতি, লুণ্ঠন, গুম, খুন, দমন-পীড়ন এবং ভোটাধিকার হরণের বিরুদ্ধে সমগ্র জাতির ঐক্যবদ্ধ প্রতিরোধ। সেই আত্মত্যাগ ও সংগ্রামের শক্তিতেই বাংলাদেশের মানুষ তাদের মর্যাদা, অধিকার এবং গণতান্ত্রিক আকাঙ্ক্ষাকে নতুন করে প্রতিষ্ঠার সুযোগ লাভ করেছে। ঐতিহাসিক সেই গণঅভ্যুত্থানের দুই বছর পর আজ আমাদের সরকার শহিদদের পবিত্র আত্মত্যাগের মর্যাদা রক্ষায় দৃঢ়প্রতিজ্ঞ।
আমি দৃঢ়ভাবে বিশ্বাস করি, শহিদদের রক্ত কখনো বৃথা যেতে পারে না। জুলাই গণঅভ্যুত্থানের অমর চেতনা আমাদের জন্য কেবল ইতিহাসের গৌরব নয়, এটি ভবিষ্যৎ নির্মাণের প্রেরণা।
রাষ্ট্র এবং সমাজে মানুষের অধিকার প্রতিষ্ঠা করতে গিয়ে যারা শহিদ হয়েছেন, সেইসব অকুতোভয় শহিদদের গৌরবময় আত্মত্যাগের পথ ধরে বর্তমানে দেশ গণতন্ত্রের পথে যাত্রা শুরু করেছে। সকল নাগরিকের জন্য একটি নিরাপদ, মানবিক, স্বনির্ভর ও গণতান্ত্রিক বাংলাদেশ বিনির্মাণের মাধ্যমেই আমরা গণতন্ত্র প্রতিষ্ঠার আন্দোলনে শহিদদের রক্তের ঋণ পরিশোধের চেষ্টা করতে পারি। আমি আবারও আল্লাহর দরবারে সকল শহিদের রুহের মাগফেরাত কামনা করি। গণঅভ্যুত্থানে আহতদের দ্রুত আরোগ্য কামনা করি।’

#

মৎস্য ও প্রাণিসম্পদ খাতে উদ্যোক্তাদের তালিকা প্রণয়ন করা হবে
                                        --- মৎস্য ও প্রাণিসম্পদ প্রতিমন্ত্রী

ঢাকা, ৩১ আষাঢ় (১৫ জুলাই):
	মৎস্য ও প্রাণিসম্পদ প্রতিমন্ত্রী সুলতান সালাউদ্দিন টুকু বলেছেন, প্রাণিসম্পদ ও মৎস্য খাতের টেকসই উন্নয়নে দেশের উদ্যোক্তাদের সমন্বিত তালিকা প্রণয়ন করা হবে। তিনি বলেন, শিক্ষিত তরুণরা বাণিজ্যিক ও বিজ্ঞানভিত্তিক খামার ব্যবস্থাপনায় এগিয়ে এলে উৎপাদনশীলতা বৃদ্ধি পাবে, ব্যাপক কর্মসংস্থানের সুযোগ সৃষ্টি হবে এবং দেশের খাদ্য নিরাপত্তা আরো সুদৃঢ় হবে।
	আজ মৎস্য ও প্রাণিসম্পদ মন্ত্রণালয়ের সম্মেলনকক্ষে আয়োজিত বিভাগীয় মৎস্য ও প্রাণিসম্পদ পরিচালকদের সাথে ভার্চুয়াল (জুম) সভায় অংশগ্রহণ করে প্রতিমন্ত্রী এসব কথা বলেন।
	প্রতিমন্ত্রী বলেন, বিভাগীয় পরিচালক, জেলা ও উপজেলা পর্যায়ের কর্মকর্তাদের সমন্বয়ে সারা দেশের খামারি এবং মৎস্য ও প্রাণিসম্পদ খাতসংশ্লিষ্ট উদ্যোক্তাদের জাতীয় ডাটাবেজ তৈরির মাধ্যমে তথ্য সংগ্রহ করে সমস্যার সমাধানে কাজ করতে হবে। তিনি বলেন, শিক্ষিত উদ্যোক্তা পরিকল্পিতভাবে খামার পরিচালনা করেন এবং প্রয়োজন অনুযায়ী সার, খাদ্য ও অন্যান্য উপকরণ ব্যবহার করেন। ফলে উৎপাদন ব্যয় কমে এবং লাভজনকতা বাড়ে। অন্যদিকে অপরিকল্পিতভাবে উপকরণ ব্যবহার করলে উৎপাদন খরচ বেড়ে যায় এবং খামারিরা আর্থিকভাবে ক্ষতিগ্রস্ত হন।
	সালাউদ্দিন টুকু বলেন, তালিকা প্রণয়নের পর বিভাগভিত্তিক ভাবে খামারিদের সাথে ধারাবাহিক মতবিনিময় সভা হবে। এসব সভায় তাদের সমস্যা, সম্ভাবনা, প্রতিবন্ধকতা ও করণীয় বিষয়ে সরাসরি মতামত নেওয়া হবে। এর মাধ্যমে বাস্তবসম্মত নীতি ও কর্মপরিকল্পনা গ্রহণ করা সহজ হবে। তিনি বলেন, সরকার এই খাতের উন্নয়নে অত্যন্ত আন্তরিক। প্রধানমন্ত্রী তারেক রহমান দেশের উদ্যোক্তার সংখ্যা বৃদ্ধি, কর্মসংস্থান সৃষ্টি এবং উৎপাদন বৃদ্ধির ওপর গুরুত্বারোপ করেছেন। সে লক্ষ্য বাস্তবায়নে সরকার মৎস্য ও প্রাণিসম্পদ খাতকে আরো শক্তিশালী করতে কাজ করছে। তিনি কর্মকর্তাদেরকে খামারিদের সঠিক তথ্য সংগ্রহ ও দ্রুত তালিকা প্রস্তুতের নির্দেশনা দেন এবং এ বিষয়ে আন্তরিকতার সাথে কাজ করার আহ্বান জানান।
	মন্ত্রণালয়ের অতিরিক্ত সচিব মোঃ ইমাম উদ্দীন কবীর ও সৈয়দা নওয়ারা জাহানসহ মৎস্য অধিদপ্তরের মহাপরিচালক ড. মোঃ খালেদ কনক, প্রাণিসম্পদ অধিদপ্তরের পরিচালক ডা. মোঃ বয়জার রহমান, প্রতিমন্ত্রীর একান্ত সচিব মোঃ আবুবকর সরকার এসময় উপস্থিত ছিলেন। সভায় মৎস্য ও প্রাণিসম্পদ অধিদপ্তরের বিভাগীয় পরিচালকগণ ভার্চুয়ালি অংশগ্রহণ করেন।
#

মামুন/কামরুজ্জামান/বিবেকানন্দ/রফিকুল/কনক/জয়নুল/২০২৬/১৭২০ঘণ্টা


তথ্যবিবরণী                                                                	                                     নম্বর: ২২৭

হাম রোগের সর্বশেষ প্রতিবেদন


ঢাকা, ৩১ আষাঢ় (১৫ জুলাই):  

স্বাস্থ্য অধিদপ্তরের তথ্যানুযায়ী গতকাল মঙ্গলবার সকাল ৮টা থেকে আজ বুধবার সকাল ৮টা পর্যন্ত 
২৪ ঘণ্টায় দেশে সন্দেহজনক হাম রোগীর সংখ্যা ৯২০ জন এবং নিশ্চিত হাম রোগীর সংখ্যা ১৭২ জন। 
১৫ মার্চ থেকে অদ্যাবধি মোট সন্দেহজনক হাম রোগী হাসপাতালে ভর্তির সংখ্যা ৯৬ হাজার ৮৭৮ জন। সন্দেহজনক হাম রোগীর মধ্যে এখন পর্যন্ত সুস্থ হয়ে হাসপাতাল ত্যাগ করেছেন ৯৩ হাজার ২৬০ জন।       
গত ২৪ ঘণ্টায় নিশ্চিত হাম রোগে মৃত্যুর সংখ্যা শূন্য এবং সন্দেহজনক হাম রোগে মৃত্যুর সংখ্যা ৫। 
গত ১৫ মার্চ হতে অদ্যাবধি মোট সন্দেহজনক হাম রোগে মৃত্যুর সংখ্যা ৬৭৬ এবং নিশ্চিত হাম রোগে মৃত্যুর সংখ্যা ৯৫। 
আজ স্বাস্থ্য অধিদপ্তরের এক সংবাদ বিজ্ঞপ্তির মাধ্যমে এসব তথ্য জানানো হয়।
# 

স্বাস্থ্য অধিদপ্তর/খাদীজা/মারুফা/তানভীর/আলী/আসমা/২০২৬/১৫৪৪ ঘণ্টা  


Handout                                                                                              Number: 226
US Ambassador calls on the Housing and Public Works Minister
Dhaka, 15 July:
	The United States Ambassador to Bangladesh, Brent T. Christensen, called on the Minister of Housing and Public Works, Zakaria Taher, at the Minister's office in the Bangladesh Secretariat today.
	During the meeting, the both sides discussed on further strengthening the long-standing friendly relations between Bangladesh and the United States. They also exchanged views on wide range of issues of mutual interest, including the housing sector, the National Building Code, urban development, affordable housing for the general public, and the development of public spaces and parks.
	In the meeting, the Minister sought the cooperation of the United States in establishing the Bangladesh Earthquake Safety and Research Institute (BESRI) to strengthen the country's earthquake disaster management capacity. In response, the Ambassador assured his support in facilitating contacts with experienced U.S. experts in the field. The Ambassador Christensen also expressed the interest of various U.S. organizations in contributing to the development of Bangladesh's housing sector. 
	The Meeting was attended by the Secretary of the Ministry of Housing and Public Works, along with other senior officials of the ministry and the Embassy.
#
Alamgir/Khadiza/Marufa/Tarana/Tanvir/Mahfuz/Ali/Zohora/2026/1435

তথ্যবিবরণী                                                                                                         নম্বর: ২২৫
গৃহায়ন ও গণপূর্ত মন্ত্রীর সঙ্গে বাংলাদেশে নিযুক্ত মার্কিন রাষ্ট্রদূতের সাক্ষাৎ

ঢাকা, ৩১ আষাঢ় (১৫ জুলাই): 
গৃহায়ন ও গণপূর্ত মন্ত্রী জাকারিয়া তাহেরের সঙ্গে আজ সচিবালয়ে মন্ত্রীর দপ্তরে বাংলাদেশে নিযুক্ত মার্কিন রাষ্ট্রদূত ব্রেন্ট টি. ক্রিস্টেনসেন (Brent T. Christensen) সাক্ষাৎ করেছেন । 
সাক্ষাৎকালে দুই দেশের মধ্যকার দীর্ঘস্থায়ী বন্ধুত্বপূর্ণ সম্পর্ক আরো সুদৃঢ় করার পাশাপাশি বাংলাদেশের আবাসন খাত, জাতীয় বিল্ডিং কোড, নগর উন্নয়ন, সাধারণ মানুষের জন্য সাশ্রয়ী আবাসন ব্যবস্থা এবং পাবলিক প্লেস ও পার্কের উন্নয়নসহ দ্বিপাক্ষিক স্বার্থসংশ্লিষ্ট বিভিন্ন বিষয়ে বিস্তারিত আলোচনা হয়।
সাক্ষাৎকালে মার্কিন রাষ্ট্রদূত জানান, তাঁর দেশের বিভিন্ন প্রতিষ্ঠান বাংলাদেশের হাউজিং সেক্টরের উন্নয়নে কাজ করতে আগ্রহী। এসময় গৃহায়ন ও গণপূর্ত মন্ত্রী বাংলাদেশে ভূমিকম্পজনিত দুর্যোগ ব্যবস্থাপনা জোরদারের লক্ষ্যে বাংলাদেশ আর্থকোয়েক সেফটি অ্যান্ড রিসার্চ ইনস্টিটিউট (BESRI) প্রতিষ্ঠায় যুক্তরাষ্ট্রের সহযোগিতা কামনা করেন। জবাবে রাষ্ট্রদূত এ বিষয়ে যুক্তরাষ্ট্রের অভিজ্ঞ বিশেষজ্ঞদের সঙ্গে যোগাযোগ স্থাপনে সহযোগিতার আশ্বাস দেন।
এসময় গৃহায়ন ও গণপূর্ত মন্ত্রণালয়ের সচিব মো. নজরুল ইসলামসহ মন্ত্রনালয় ও দূতাবাসের ঊর্ধ্বতন কর্মকর্তাবৃন্দ উপস্থিত ছিলেন। 
#
আলমগীর/খাদীজা/মারুফা/তারানা/তানভীর/মাহ্‌ফুজ/আলী/আমিরুল/২০২৬/১৪৫০ ঘন্টা



তথ্যবিবরণী                                                                                                         নম্বর: ২২৪
সাইবার সুরক্ষা (সংশোধন) আইন, ২০২৬-এর খসড়া পর্যালোচনা ও চূড়ান্তকরণে 
মন্ত্রিসভা কমিটির সভা অনুষ্ঠিত

ঢাকা, ৩১ আষাঢ় (১৫ জুলাই):
‘সাইবার সুরক্ষা (সংশোধন) আইন, ২০২৬’-এর খসড়া পর্যালোচনা ও চূড়ান্তকরণের লক্ষ্যে গঠিত মন্ত্রিসভা কমিটির সভা আজ সচিবালয়ে ডাক ও টেলিযোগাযোগ বিভাগের সভাকক্ষে অনুষ্ঠিত হয়।
ডাক, টেলিযোগাযোগ ও তথ্যপ্রযুক্তি মন্ত্রণালয় এবং বিজ্ঞান ও প্রযুক্তি মন্ত্রণালয়ের মন্ত্রী এবং কমিটির আহ্বায়ক ফকির মাহবুব আনাম এর সভাপতিত্বে অনুষ্ঠিত সভায় ‘সাইবার সুরক্ষা (সংশোধন) আইন, ২০২৬’-এর খসড়ার বিভিন্ন ধারা নিয়ে বিস্তারিত আলোচনা হয়।
সভায় স্বরাষ্ট্রমন্ত্রী সালাহউদ্দিন আহমদ, তথ্য ও সম্প্রচার মন্ত্রী জহির উদ্দিন স্বপন, আইন, বিচার ও সংসদ বিষয়ক মন্ত্রী মো. আসাদুজ্জামান, তথ্য ও সম্প্রচার প্রতিমন্ত্রী ইয়াসের খান চৌধুরী, পররাষ্ট্র প্রতিমন্ত্রী শামা ওবায়েদ ইসলাম এবং প্রধানমন্ত্রীর ডাক, টেলিযোগাযোগ ও তথ্যপ্রযুক্তি এবং বিজ্ঞান ও প্রযুক্তি মন্ত্রণালয় বিষয়ক উপদেষ্টা (প্রতিমন্ত্রীর পদমর্যাদা) রেহান আসিফ আসাদ অংশ নেন। 
সভায় তথ্যপ্রযুক্তির দ্রুত পরিবর্তন, সাইবার নিরাপত্তা জোরদার, নাগরিকের অধিকার সুরক্ষা এবং ডিজিটাল সেবার নিরাপদ পরিবেশ নিশ্চিত করার লক্ষ্যে প্রয়োজনীয় সংশোধনী ও সুপারিশ নিয়ে আলোচনা করা হয়।
আলোচনা শেষে খসড়া আইনটি আরো যুগপোযোগী, কার্যকর এবং বাস্তবসম্মত করার লক্ষ্যে বিভিন্ন সুপারিশ প্রদান করা হয়। এসব সুপারিশ সংযোজন করে আইনটির খসড়া চূড়ান্ত করার বিষয়ে আবারও বৈঠকের সিদ্ধান্ত গৃহীত হয়।
#

Handout                                                                                         		                  Number: 223

Bangladesh moves to boost ties with Canada in livestock, food security

Dhaka, 15 July:

Bangladesh has initiated a move to strengthen cooperation with Canada in livestock development, safe animal-based food production, food security, and international trade capacity building.
A high-level delegation from the Ministry of Fisheries and Livestock, led by Secretary Md. Delwar Hossain, held a bilateral meeting with Dr. Prarthi Muthukumarasamy, Director General of the Canadian Food Inspection Agency (CFIA), and other senior officials at the agency's headquarters in Ottawa yesterday.
During the meeting, both sides held detailed discussions on livestock development, food security, animal health, veterinary services, animal feed quality control, disease surveillance, research, institutional capacity building, and the implementation of Sanitary and Phytosanitary (SPS) measures.
They also expressed mutual interest in working together to expand trade in animal products, enhance technical cooperation, exchange information and expertise, develop skilled human resources, and upgrade modern laboratory and food inspection systems.
Speaking at the meeting, the Secretary Hossain said that Bangladesh government is attaching the highest priority to producing international-standard safe animal-based foods and boosting export capabilities. Technical assistance from the CFIA will play a vital role in further strengthening Bangladesh's capacity in this sector, he added.
The Bangladesh delegation also included Md. Shahzaman Khan, Director General of the Department of Livestock Services (DLS), and Md. Shariful Haque, Deputy Director of the department.
Welcoming the Bangladeshi delegation, CFIA Director General Dr. Prarthi Muthukumarasamy expressed interest in bolstering mutual cooperation to improve food safety, animal health, and regulatory frameworks. He hoped that the exchange of knowledge, technology, and experience between the relevant institutions of the two countries would increase in the future.
Both sides expressed optimism that the meeting would open up new horizons for long-term cooperation in livestock development, safe food production, and international trade between Bangladesh and Canada.
#
Mamun/Khadiza/Marufa/Tarana/Tanvir/Mizan/2026/1250 Hours 


তথ্যবিবরণী                                                                              		                     নম্বর: ২২২
বাংলাদেশ এবং কানাডা প্রাণিসম্পদ-খাদ্য নিরাপত্তা সহযোগিতা জোরদারে আগ্রহী 
ঢাকা, ৩১ আষাঢ় (১৫ জুলাই): 
প্রাণিসম্পদ উন্নয়ন, নিরাপদ প্রাণিজ খাদ্য উৎপাদন, খাদ্য নিরাপত্তা এবং আন্তর্জাতিক বাণিজ্যে সক্ষমতা বৃদ্ধির লক্ষ্যে কানাডার সঙ্গে সহযোগিতা আরও সম্প্রসারণে গুরুত্বপূর্ণ পদক্ষেপ নিয়েছে বাংলাদেশ।
গতকাল কানাডার রাজধানী অটোয়ায় কানাডিয়ান ফুড ইনস্পেকশন এজেন্সির (Canadian Food Inspection Agency- CFIA) কার্যালয়ে সংস্থাটির মহাপরিচালক ড. পার্থি মুথুকুমারাসামি (Dr. Muthukumarasamy) ও ঊর্ধ্বতন কর্মকর্তাদের সঙ্গে এক গুরুত্বপূর্ণ দ্বিপক্ষীয় বৈঠকে অংশ নেন মৎস্য ও প্রাণিসম্পদ মন্ত্রণালয়ের সচিব মো: দেলোয়ার হোসেনের নেতৃত্বাধীন প্রতিনিধিদল। 
বৈঠকে প্রাণিসম্পদ উন্নয়ন, খাদ্য নিরাপত্তা, প্রাণিস্বাস্থ্য, ভেটেরিনারি (পশুচিকিৎসা) সেবা, পশুখাদ্যের মান নিয়ন্ত্রণ, রোগ নজরদারি, গবেষণা, প্রাতিষ্ঠানিক সক্ষমতা বৃদ্ধি এবং খাদ্য, প্রাণী ও উদ্ভিদস্বাস্থ্য সুরক্ষাবিষয়ক আন্তর্জাতিক মানদণ্ড বাস্তবায়ন নিয়ে বিস্তারিত ও ফলপ্রসূ আলোচনা হয়।
এ ছাড়াও, প্রাণিজ পণ্যের বাণিজ্য সম্প্রসারণ, কারিগরি সহযোগিতা বৃদ্ধি, তথ্য ও অভিজ্ঞতা বিনিময়, দক্ষ মানবসম্পদ উন্নয়ন এবং আধুনিক পরীক্ষাগার ও খাদ্য পরিদর্শন ব্যবস্থা উন্নয়নে যৌথভাবে কাজ করার বিষয়ে উভয় পক্ষ আগ্রহ প্রকাশ করে।
আন্তর্জাতিক মানসম্পন্ন নিরাপদ প্রাণিজ খাদ্য উৎপাদন এবং রপ্তানি সক্ষমতা বৃদ্ধিতে বাংলাদেশ সরকার সর্বোচ্চ গুরুত্ব দিয়ে কাজ করছে উল্লেখ করে বৈঠকে মৎস্য ও প্রাণিসম্পদ মন্ত্রণালয়ের সচিব মো: দেলোয়ার হোসেন বলেন, এ ক্ষেত্রে কানাডিয়ান ফুড ইনস্পেকশন এজেন্সির কারিগরি সহযোগিতা বাংলাদেশের সক্ষমতাকে আরো শক্তিশালী করতে গুরুত্বপূর্ণ ভূমিকা রাখবে।
কানাডিয়ান ফুড ইনস্পেকশন এজেন্সির মহাপরিচালক বাংলাদেশ প্রতিনিধিদলকে স্বাগত জানিয়ে খাদ্য নিরাপত্তা, প্রাণিস্বাস্থ্য এবং নিয়ন্ত্রক সক্ষমতা উন্নয়নে পারস্পরিক সহযোগিতা জোরদারের আগ্রহ প্রকাশ করে বলেন, ভবিষ্যতে দুই দেশের সংশ্লিষ্ট প্রতিষ্ঠানের মধ্যে জ্ঞান, প্রযুক্তি ও অভিজ্ঞতা বিনিময় আরো বাড়বে।
উভয় পক্ষ প্রাণিসম্পদ ও খাদ্য নিরাপত্তা খাতে দীর্ঘমেয়াদি সহযোগিতা আরো সুদৃঢ় করার প্রত্যয় ব্যক্ত করেন এবং এর মাধ্যমে বাংলাদেশ ও কানাডার মধ্যে প্রাণিসম্পদ উন্নয়ন, নিরাপদ খাদ্য উৎপাদন এবং আন্তর্জাতিক বাণিজ্য সহযোগিতার নতুন দিগন্ত উন্মোচিত হবে বলে আশা প্রকাশ করা হয়। 

New Law to Curb Tech Abuse in Trafficking, Smuggling Fight
                                                                              - Home Minister
Dhaka, 15 July:

Home Minister Salahuddin Ahmed has expressed optimism that the new law (Prevention and Suppression of Human Trafficking and Migrant Smuggling Act, 2026) will play a crucial role in preventing human trafficking and migrant smuggling, as well as curbing the abuse of digital platforms and technology by organized criminal networks. He stated that Bangladesh’s legal and institutional capacity has been elevated to international standards, keeping pace with the constantly evolving tactics of criminal syndicates.
The Minister said these while addressing as the chief guest at the National Dissemination Meeting on the "Prevention and Suppression of Human Trafficking and Migrant Smuggling Act, 2026," held at the Hotel InterContinental in the capital this morning. The Ministry of Home Affairs and Justice & Care, Bangladesh, jointly organized the event to further strengthen Bangladesh's commitment through a modern legal and institutional framework to combat human trafficking and migrant smuggling.
Presided over by Manzur Morshed Chowdhury, Senior Secretary of the Ministry of Home Affairs, the event was attended by Foreign Secretary Asad Alam Siam, British High Commissioner to Bangladesh Sarah Cooke, Ambassador of the United States to Bangladesh Brent T. Christensen, Inspector General of Bangladesh Police Md. Ali Hossain Fakir, DG of Bangladesh Coast Guard Rear Admiral Md Ziaul Hoque, DG of BGB Major General Mohammad Ashrafuzzaman Siddiqui and Additional Secretary of the Ministry of Home Affairs Dr. Ziauddin Ahmed as special guests.
In his speech, the Minister reiterated the firm and unwavering commitment of the Government of Bangladesh to suppress human trafficking and migrant smuggling through a strong law, effective institutional coordination, and a victim-centric criminal justice system. He said, "The newly enacted 'Prevention and Suppression of Human Trafficking and Migrant Smuggling Act, 2026' is a significant milestone in Bangladesh's efforts to combat these serious transnational crimes." He added that close cooperation among government institutions, law enforcement agencies, the judiciary, development partners, and civil society is essential for the successful implementation of the new law.
The Minister further highlighted that the new law clearly defines human trafficking and migrant smuggling as separate and distinct offenses; establishes a comprehensive legal framework for the suppression and prosecution of migrant smuggling as a criminal offense; strengthens the capacity for investigation and prosecution; enhances the protection of victims and witnesses; and expands the scope of international cooperation in line with global standards. At the same time, the law upholds the internationally recognized principle of non-criminalization of victims, ensuring their dignity, rights, and security at every stage of the criminal justice process.
This national-level dissemination program created an important opportunity to build a unified and clear understanding of the new law among the institutions responsible for its implementation. Participants exchanged views on the key provisions and implementation framework of the Act. The priorities for effective enforcement, including strengthening coordination at every step of the criminal justice process—from investigation to judicial disposal—were also discussed during the session.
Human trafficking and migrant smuggling are among the most serious forms of transnational organized crime. These crimes exploit vulnerable people, weaken the rule of law, and pose threats to national and regional security. Participants emphasized the necessity of continuous national and international cooperation to prevent these crimes, protect victims and survivors, dismantle organized crime networks, and bring perpetrators to justice.
At the event, Mohammad Tariqul Islam, Country Director of Justice & Care, Bangladesh, presented the background, rationale, and key provisions of the new law. This was followed by a high-level discussion on implementation priorities and inter-institutional coordination.
This initiative reflects the strong leadership and coordinating role of the Ministry of Home Affairs in advancing Bangladesh’s ongoing efforts to prevent human trafficking and migrant smuggling.
Senior representatives from the Bangladesh Police, Border Guard Bangladesh (BGB), Bangladesh Coast Guard, Criminal Investigation Department (CID), Special Branch (SB) of Police, National Security Intelligence (NSI), the judiciary, prosecution, relevant ministries and government departments, diplomatic missions, various UN agencies, international organizations, development partners, national and international non-governmental organizations, and civil society participated in the program.

তথ্যবিবরণী                                                                               	                                 নম্বর: ২২০
প্রযুক্তির অপব্যবহার করে পাচার ও চোরাচালান রুখতে নতুন আইন কার্যকর ভূমিকা রাখবে
                                               -স্বরাষ্ট্রমন্ত্রী
ঢাকা, ৩১ আষাঢ় (১৫ জুলাই): 
সংঘবদ্ধ অপরাধী চক্র কর্তৃক ডিজিটাল প্ল্যাটফর্ম ও প্রযুক্তির অপব্যবহার রুখতে এবং মানব পাচার ও অভিবাসী চোরাচালান দমনে নতুন আইন (মানব পাচার ও অভিবাসী চোরাচালান প্রতিরোধ ও দমন আইন, ২০২৬) অত্যন্ত কঠোর ও কার্যকর ভূমিকা রাখবে বলে আশাবাদ ব্যক্ত করেছেন স্বরাষ্ট্রমন্ত্রী সালাহউদ্দিন আহমেদ। তিনি বলেন, অপরাধী চক্রের প্রতিনিয়ত পরিবর্তনশীল কৌশলের সাথে তাল মিলিয়ে আমাদের আইনি ও প্রাতিষ্ঠানিক সক্ষমতাকেও আন্তর্জাতিক মানে উন্নীত করা হয়েছে।
মন্ত্রী আজ সকালে রাজধানীর হোটেল ইন্টারকন্টিনেন্টালের আয়োজিত ‘মানব পাচার এবং অভিবাসী চোরাচালান প্রতিরোধ ও দমন আইন, ২০২৬’ বিষয়ক জাতীয় অবহিতকরণ (National Dissemination) সভায় প্রধান অতিথির বক্তব্যে এসব কথা বলেন। মানব পাচার ও অভিবাসী চোরাচালান মোকাবিলায় আধুনিক আইনগত ও প্রাতিষ্ঠানিক কাঠামোর মাধ্যমে বাংলাদেশের অঙ্গীকার আরও জোরদার করার লক্ষ্যে স্বরাষ্ট্র মন্ত্রণালয় এবং জাস্টিস অ্যান্ড কেয়ার, বাংলাদেশ যৌথভাবে এ অনুষ্ঠানের আয়োজন করে।
স্বরাষ্ট্র মন্ত্রণালয়ের সিনিয়র সচিব মনজুর মোর্শেদ চৌধুরীর সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন পররাষ্ট্র সচিব আসাদ আলম সিয়াম, বাংলাদেশে নিযুক্ত ব্রিটিশ হাইকমিশনার সারাহ কুক, বাংলাদেশে নিযুক্ত মার্কিন যুক্তরাষ্ট্রের রাষ্ট্রদূত ব্রেন্ট টি. ক্রিস্টেনসেন এবং বাংলাদেশ পুলিশের মহাপরিদর্শক মো. আলী হোসেন ফকির, বাংলাদেশ কোস্ট গার্ডের মহাপরিচালক রিয়ার এডমিরাল মোঃ জিয়াউল হক, বিজিবি'র মহাপরিচালক মেজর জেনারেল মোঃ আশরাফুজ্জামান সিদ্দিকী এবং স্বরাষ্ট্র মন্ত্রণালয়ের অতিরিক্ত সচিব ড. জিয়াউদ্দিন আহমেদ।
মন্ত্রী তাঁর বক্তব্যে শক্তিশালী আইন, কার্যকর প্রাতিষ্ঠানিক সমন্বয় এবং ভুক্তভোগীকেন্দ্রিক ফৌজদারি বিচারব্যবস্থার মাধ্যমে মানব পাচার ও অভিবাসী চোরাচালান দমনে বাংলাদেশ সরকারের দৃঢ় ও অবিচল অঙ্গীকার পুনর্ব্যক্ত করেন। তিনি বলেন, সদ্য প্রণীত “মানব পাচার ও অভিবাসী চোরাচালান প্রতিরোধ ও দমন আইন, ২০২৬” এসব গুরুতর আন্তঃদেশীয় অপরাধ মোকাবিলায় বাংলাদেশের প্রচেষ্টায় একটি গুরুত্বপূর্ণ মাইলফলক। তিনি আরো বলেন, নতুন আইনটির সফল বাস্তবায়নের জন্য সরকারি প্রতিষ্ঠান, আইন প্রয়োগকারী সংস্থা, বিচার বিভাগ, উন্নয়ন সহযোগী এবং নাগরিক সমাজের মধ্যে ঘনিষ্ঠ সহযোগিতা অপরিহার্য। 
মন্ত্রী আরো বলেন, নতুন আইনটি মানব পাচার ও অভিবাসী চোরাচালানকে পৃথক অপরাধ হিসেবে সুস্পষ্টভাবে সংজ্ঞায়িত করেছে; অভিবাসী চোরাচালানকে অপরাধ হিসেবে দমন ও বিচারের জন্য একটি সমন্বিত আইনগত কাঠামো প্রতিষ্ঠা করেছে; তদন্ত ও বিচার পরিচালনার ক্ষমতা জোরদার করেছে; ভুক্তভোগী ও সাক্ষীদের সুরক্ষা আরও শক্তিশালী করেছে; এবং আন্তর্জাতিক মানদণ্ডের সঙ্গে সামঞ্জস্য রেখে আন্তর্জাতিক সহযোগিতার সুযোগ সম্প্রসারিত করেছে। একই সঙ্গে আইনটিতে ভুক্তভোগীদের শাস্তি না দেওয়ার আন্তর্জাতিকভাবে স্বীকৃত নীতি সমুন্নত রাখা হয়েছে, যাতে ফৌজদারি বিচারপ্রক্রিয়ার প্রতিটি পর্যায়ে তাদের মর্যাদা, অধিকার ও নিরাপত্তা নিশ্চিত হয়।
জাতীয় পর্যায়ের এই অবহিতকরণ অনুষ্ঠানটি আইন বাস্তবায়নের দায়িত্বে থাকা প্রতিষ্ঠানগুলোর মধ্যে নতুন আইন সম্পর্কে একটি অভিন্ন ও সুস্পষ্ট ধারণা তৈরির গুরুত্বপূর্ণ সুযোগ সৃষ্টি করে। এতে অংশগ্রহণকারীরা আইনটির মূল বিধান ও বাস্তবায়ন কাঠামো নিয়ে মতবিনিময় করেন। তদন্ত থেকে বিচার নিষ্পত্তি পর্যন্ত ফৌজদারি বিচারপ্রক্রিয়ার প্রতিটি ধাপে সমন্বয় জোরদার করাসহ আইনটির কার্যকর প্রয়োগের অগ্রাধিকারগুলোও আলোচনায় উঠে আসে।

মানব পাচার ও অভিবাসী চোরাচালান আন্তঃদেশীয় সংঘবদ্ধ অপরাধের অন্যতম গুরুতর রূপ। এসব অপরাধ ঝুঁকিপূর্ণ মানুষকে শোষণ করে, আইনের শাসনকে দুর্বল করে এবং জাতীয় ও আঞ্চলিক নিরাপত্তার জন্য হুমকি সৃষ্টি করে। অংশগ্রহণকারীরা এসব অপরাধ প্রতিরোধ, ভুক্তভোগী ও বেঁচে ফেরা ব্যক্তিদের সুরক্ষা, সংঘবদ্ধ অপরাধী চক্র ভেঙে দেওয়া এবং অপরাধীদের বিচারের আওতায় আনতে ধারাবাহিক জাতীয় ও আন্তর্জাতিক সহযোগিতার প্রয়োজনীয়তার ওপর গুরুত্বারোপ করেন।
অনুষ্ঠানে জাস্টিস অ্যান্ড কেয়ার, বাংলাদেশের কান্ট্রি ডিরেক্টর মোহাম্মদ তারিকুল ইসলাম নতুন আইন প্রণয়নের প্রেক্ষাপট, যৌক্তিকতা এবং প্রধান বিধানসমূহ উপস্থাপন করেন। এরপর আইন বাস্তবায়নের অগ্রাধিকার এবং আন্তঃপ্রাতিষ্ঠানিক সমন্বয় বিষয়ে একটি উচ্চপর্যায়ের আলোচনা অনুষ্ঠিত হয়। 
এই আয়োজন মানব পাচার ও অভিবাসী চোরাচালান প্রতিরোধে বাংলাদেশের চলমান প্রচেষ্টাকে এগিয়ে নিতে স্বরাষ্ট্র মন্ত্রণালয়ের দৃঢ় নেতৃত্ব ও সমন্বয়মূলক ভূমিকার প্রতিফলন ঘটিয়েছে।
অনুষ্ঠানে বাংলাদেশ পুলিশ, বর্ডার গার্ড বাংলাদেশ, বাংলাদেশ কোস্ট গার্ড, অপরাধ তদন্ত বিভাগ (সিআইডি), পুলিশের বিশেষ শাখা (এসবি), জাতীয় নিরাপত্তা গোয়েন্দা সংস্থা (এনএসআই), বিচার বিভাগ, প্রসিকিউশন, সংশ্লিষ্ট মন্ত্রণালয় ও সরকারি দপ্তর, কূটনৈতিক মিশন, জাতিসংঘের বিভিন্ন সংস্থা, আন্তর্জাতিক সংস্থা, উন্নয়ন সহযোগী, জাতীয় ও আন্তর্জাতিক বেসরকারি সংস্থা এবং নাগরিক সমাজের জ্যেষ্ঠ প্রতিনিধিরা অংশগ্রহণ করেন।
#
ফয়সল/খাদীজা/মারুফা/তারানা/তানভীর/আলী/জোহরা/২০২৬/১৩৩৮ ঘণ্টা 

তথ্যবিবরণী                                                                               	                            নম্বর: ২১৯
খাল খনন করে চট্টগ্রামবাসীকে বন্যামুক্ত করা হবে 
                 -আসাদুল হাবিব দুলু
চট্টগ্রাম, ৩১ আষাঢ় (১৫ জুলাই): 
দুর্যোগ ব্যবস্থাপনা ও ত্রাণমন্ত্রী আসাদুল হাবিব দুলু বলেছেন, চট্টগ্রাম দেশের বাণিজ্যিক রাজধানী ও বন্দর নগরী। পাহাড়, নদী, সমুদ্র, সমতল সমৃদ্ধ এ নগরীর খালগুলো পুনঃখনন করে পানি নিষ্কাশনের মাধ্যমে নগরবাসীকে বন্যার দুর্ভোগ থেকে পরিত্রাণ দেয়া হবে।
আজ  সকালে চট্টগ্রাম নগরীর হালিশহর এলাকায় ত্রাণ বিতরণকালে মন্ত্রী এসব কথা বলেন। 
মন্ত্রী আরো বলেন, সাম্প্রতিক বন্যায় ক্ষতিগ্রস্তদের পুনর্বাসনের মাধ্যমে স্বাভাবিক জীবনে ফিরিয়ে আনার জন্য সরকার সকল কার্যক্রম বাস্তবায়ন করবে।
এসময় চট্টগ্রাম সিটি করপোরেশনের মেয়র ডা. শাহদাত হোসেন, সংসদ সদস্য সাঈদ আল নোমান, চট্টগ্রাম জেলা প্রশাসক জাহিদুল ইসলাম মিয়াসহ অন্যান্যরা বক্তৃতা করেন।
#
তুহিন/খাদীজা/মারুফা/তারানা/তানভীর/আলী/জোহরা/২০২৬/১৩৩৮ ঘণ্টা 


তথ্যবিবরণী                                                                	                                     নম্বর: ২১৮ 
তথ্য অধিদফতরের বিশেষ বিজ্ঞপ্তি
নিবন্ধনকৃত গণমাধ্যমসমূহকে নীতিমালা যথাযথভাবে মেনে চলার আহ্বান 

ঢাকা, ৩১ আষাঢ় (১৫ জুলাই):   

 সম্প্রতি লক্ষ্য করা গেছে যে, সরকারি নিবন্ধন ও ডিক্লারেশনপ্রাপ্ত কিছু গণমাধ্যম ভুল তথ্য, অপতথ্য এবং কৃত্রিম বুদ্ধিমত্তা (এআই) দিয়ে তৈরি ছবি ও বিভ্রান্তিকর কনটেন্টসহ অসত্য খবর পরিবেশন করছে, যা জনমনে বিভ্রান্তি সৃষ্টি করছে। এ ধরনের কর্মকাণ্ড বস্তুনিষ্ঠ সাংবাদিকতার মূলনীতির সম্পূর্ণ পরিপন্থী। ইতোমধ্যে অসত্য সংবাদ প্রকাশের জন্য কোনো কোনো গণমাধ্যম কর্তৃপক্ষ ভুল স্বীকার করে দুঃখ প্রকাশ করেছেন এবং সংশ্লিষ্ট গণমাধ্যমে সংশোধনী প্রকাশ করা হয়েছে। যেকোনো সংবাদ প্রকাশের ক্ষেত্রে তথ্যের সত্যতা যাচাই, পেশাদারী দায়িত্বশীলতা নিশ্চিতকরণ এবং ফ্যাক্ট চেক (Fact Check) করা গণমাধ্যমের জন্য একটি অবশ্য পালনীয় কর্তব্য।
সামাজিক যোগাযোগমাধ্যমসহ বিভিন্ন অনির্ভরযোগ্য উৎসকে সংবাদের সূত্র হিসেবে ব্যবহার করার কারণে অনেক গণমাধ্যম বিভ্রান্তির শিকার হচ্ছে। ফলে অপতথ্য ও বিকৃত কনটেন্ট মূলধারার গণমাধ্যমে ছড়িয়ে পড়ছে। এ কারণেই যেকোনো সংবাদ প্রচারের আগে ফ্যাক্ট চেক করা বৈধ গণমাধ্যমের জন্য অপরিহার্য ও অবশ্য পালনীয় বলে তথ্য অধিদফতর মনে করে। এর ব্যত্যয় ঘটলে সংশ্লিষ্ট গণমাধ্যমকে প্রচলিত বিধি-বিধানের আওতায় আনতে সরকার বাধ্য। তাই বেনামী, ভুয়া কিংবা অনিবন্ধিত কোনো মাধ্যমকে সংবাদের উৎস হিসেবে ব্যবহারের ক্ষেত্রে সকল বৈধ গণমাধ্যমকে তথ্য অধিদফতর সজাগ ও সতর্ক থাকার আহ্বান জানাচ্ছে। 
দেশের সকল গণমাধ্যমকে (সংবাদপত্র, টেলিভিশন, বেতার, অনলাইন নিউজ পোর্টাল, দৈনিক পত্রিকার অনলাইন সংস্করণ, আইপি টিভি) তাদের স্বাক্ষরিত ডিক্লারেশন ও নিবন্ধনের নীতিমালা যথাযথভাবে মেনে চলার জন্য বিশেষভাবে অনুরোধ করা হলো। 
# 
খাদীজা/মারুফা/তারানা/তানভীর/আলী/আসমা/২০২৬/১১৪৫ ঘণ্টা  



আজ বিকাল পাঁচটার আগে প্রচার করা নিষেধ
তথ্যবিবরণী                                                                	                                       নম্বর: ২১৭
জুলাই শহিদ দিবস উপলক্ষ্যে রাষ্ট্রপতির বাণী
ঢাকা, ৩১ আষাঢ় (১৫ জুলাই):   
  
রাষ্ট্রপতি মোঃ সাহাবুদ্দিন আগামীকাল ‘জুলাই শহিদ দিবস’ উপলক্ষ্যে নিম্নোক্ত বাণী প্রদান করেছেন:  
“আজ ‘জুলাই শহিদ দিবস’। বাংলাদেশের ইতিহাসে এক গভীর তাৎপর্যপূর্ণ দিন। এই বেদনাবিধুর দিনে আমি ২০২৪ সালের জুলাই গণ-অভ্যুত্থানে আত্মোৎসর্গকারী সকল বীর শহিদের অসামান্য অবদানের কথা স্মরণ করি। তাঁদের প্রতি জানাই গভীর শ্রদ্ধা ও কৃতজ্ঞতা। 
আমি শ্রদ্ধার সঙ্গে স্মরণ করছি আন্দোলনে আহত সেই সব সাহসী তরুণ-তরুণী, যুবপ্রজন্মকে যাঁদের অনেকে পঙ্গুত্ববরণ করে আজও যন্ত্রণাময় জীবনযাপন করছেন। একই সঙ্গে গভীর সমবেদনা জানাই শহিদ পরিবারের সদস্যদের প্রতি, যাঁরা আপনজন হারানোর গভীর শোক বুকে ধারণ করেও অসীম ধৈর্য ও সাহসের পরিচয় দিয়ে চলেছেন। আমি জুলাই যোদ্ধা ও গণ‌-অভ্যুত্থানে অংশগ্রহণকারী সকল দেশপ্রেমিক নাগরিকের ত্যাগ ও অবদান কৃতজ্ঞতার সঙ্গে স্মরণ করছি।
জুলাই গণ-অভ্যুত্থান ছিল দীর্ঘদিনের বৈষম্য, দুর্নীতি, গুম-খুন, ভোটাধিকার হরণ এবং নিপীড়ন ও ফ্যাসিবাদী দুঃশাসনের বিরুদ্ধে আপামর জনগণের ক্ষোভের বিস্ফোরণ। ১৬ জুলাই রংপুরে আবু সাঈদের প্রসারিত হাত ও গুলিবিদ্ধ হয়ে শাহাদতবরণ; এক‌ই দিনে দেশের বিভিন্ন স্থানে বেশ কয়েকজন তরুণের আত্মাহুতি আন্দোলনকে দেয় এক নতুন মোড়, দেয় তীব্র মাত্রা। এরপর আন্দোলনরত পাবলিক বিশ্ববিদ্যালয়ের শিক্ষার্থীদের আটক, জেল-জুলুম এবং বেসরকারি শিক্ষাপ্রতিষ্ঠানের শিক্ষার্থী ও আপামর জনতার রাজপথে নেমে সক্রিয় ও সুতীব্র আন্দোলনের মধ্য দিয়ে সূচিত হয় গণ‌-অভ্যুত্থান। 
এই গণ-অভ্যুত্থান কোনো ব্যক্তি, দল বা গোষ্ঠীর একক আন্দোলন ও অর্জন‌ নয়; এটি ছিল গণতন্ত্রকামী মানুষের সম্মিলিত আকাঙ্ক্ষা, সাহস ও আত্মত্যাগের ফসল। জুলাই শহিদদের আত্মদান আমাদের স্মরণ করিয়ে দেয়−রাষ্ট্রের শক্তির উৎস ও সর্বময় ক্ষমতার মালিক জনগণ। জনগণের মৌলিক অধিকার, স্বার্থ, মর্যাদা ও ন্যায়বিচার নিশ্চিত করাই রাষ্ট্রের সর্বোচ্চ দায়িত্ব। জুলাই-এর চেতনা আমাদের একটি মানবিক, স্বৈরাচারমুক্ত, সমতাভিত্তিক ও দুর্নীতিমুক্ত রাষ্ট্র গঠনের প্রেরণা জোগায়।
শহিদ ও আহত জুলাই যোদ্ধাদের সম্মান-স্বীকৃতি, তাঁদের পরিবারের কল্যাণ, আহতদের পুনর্বাসন এবং সংশ্লিষ্ট হত্যাকাণ্ডের সুষ্ঠু বিচার নিশ্চিত করতে বর্তমান গণতান্ত্রিক সরকার অঙ্গীকারবদ্ধ। এ লক্ষ্যে সরকার আন্তরিকভাবে কাজ করে যাচ্ছে। এ কাজে সরকারের পাশাপাশি সমাজের বিত্তবান ব্যক্তি, প্রতিষ্ঠান ও মানবিক সংগঠনগুলোকেও এগিয়ে আসার আহ্বান জানাই।
আসুন, শহিদদের স্বপ্নের বাংলাদেশ-একটি বৈষম্যহীন, গণতান্ত্রিক, জবাবদিহিমূলক ও ইনসাফভিত্তিক সৌহার্দপূর্ণ রাষ্ট্র গঠনে দল-মত-পথ নির্বিশেষে আমরা সবাই ঐক্যবদ্ধভাবে কাজ করি।
আমি জুলাই গণ-অভ্যুত্থানে আত্মদানকারী সকল শহিদের আত্মার মাগফেরাত ও শাশ্বত শান্তি কামনা করি।
আমি ‘জুলাই শহিদ দিবস’ উপলক্ষ্যে গৃহীত সকল কর্মসূচির সর্বাঙ্গীণ সফলতা কামনা করছি।”	

তথ্যবিবরণী                                                                                                                      নম্বর: ২১৬
ত্রাণ বিতরণে কোনো অনিয়ম ও দুর্নীতিকে প্রশ্রয় দেয়া হবে না 
                                    - দুর্যোগ ব্যবস্থাপনা ও ত্রাণমন্ত্রী
চট্টগ্রাম, ৩১ আষাঢ় (১৫ জুলাই):   

দুর্যোগ ব্যবস্থাপনা ও ত্রাণমন্ত্রী আসাদুল হাবিব দুলু বলেছেন, ত্রাণ বিতরণে কোনো রাজনৈতিক পরিচয় বিবেচনায় আনা হচ্ছে না এবং কোনো অনিয়ম ও দুর্নীতিকে প্রশ্রয় দেওয়া হবে না। তিনি আরো বলেন, সরকারি ত্রাণ সরকারি চ্যানেলে বিতরণ করা হচ্ছে। বন্যা পরিস্থিতি স্বাভাবিক না হওয়া পর্যন্ত ত্রাণ কার্যক্রম অব্যাহত থাকবে। এরপর শুর হবে পুনর্বাসন কার্যক্রম। 
গতকাল চট্টগ্রাম সার্কিট হাউস সম্মেলনকক্ষে চট্টগ্রামে অতিবৃষ্টি ও বন্যা পরিস্থিতি নিয়ে প্রশাসনের উচ্চপদস্থ কর্মকর্তা, জনপ্রতিনিধি ও বিভিন্ন সংস্থার প্রতিনিধির সাথে আলোচনা সভায় প্রধান অতিথির বক্তৃতায় তিনি এসব কথা বলেন। 
মন্ত্রী বলেন, চট্টগ্রাম, কক্সবাজার, বান্দরবান, রাঙামাটি, খাগড়াছড়ি অঞ্চলে সাম্প্রতিক ভয়াবহ বন্যা মোকাবিলায় সরকার সমন্বিতভাবে কাজ করেছে। উদ্ধার কার্যক্রমের পাশাপাশি এখন ক্ষতিগ্রস্ত মানুষের পুনর্বাসন, কৃষি পুনরুদ্ধার এবং জনস্বাস্থ্য সুরক্ষাকে সর্বোচ্চ অগ্রাধিকার দেওয়া হচ্ছে।
আসাদুল হাবিব দুলু আরো বলেন, বন্যা পরবর্তী পুনর্বাসন কার্যক্রম নিয়ে স্থানীয় সরকার মন্ত্রণালয়ের নেতৃত্বে অনুষ্ঠিত আন্তঃমন্ত্রণালয় সভায় কৃষিখাতকে বিশেষ গুরুত্ব দেওয়া হয়েছে। ক্ষতিগ্রস্ত এলাকায় দ্রুত ক্ষয়ক্ষতির মূল্যায়ন করে উঁচু স্থানে বীজতলা তৈরির ব্যবস্থা, প্রয়োজনীয় বীজ, সার ও কৃষি উপকরণ সরবরাহের উদ্যোগ নেওয়া হবে, যাতে আসন্ন মৌসুমে খাদ্য উৎপাদন ব্যাহত না হয়। বন্যার পানি নেমে যাওয়ার পর পানিবাহিত রোগ ছড়িয়ে পড়ার আশঙ্কা থাকে। এ বিষয়টি বিবেচনায় রেখে স্বাস্থ্য মন্ত্রণালয় মাঠপর্যায়ে প্রয়োজনীয় ওষুধ, বিশুদ্ধ পানি, পানি বিশুদ্ধকরণ ট্যাবলেট, ডায়রিয়া ও অন্যান্য পানিবাহিত রোগ মোকাবিলার চিকিৎসাসামগ্রী প্রস্তুত রেখেছে। স্থানীয় প্রশাসনকে স্বাস্থ্য সেবার প্রস্তুতির বিষয়ে নিয়মিত তথ্য দেওয়ারও নির্দেশনা দেওয়া হয়েছে।

Adviser Titumir seeks stronger UN support for smooth 
LDC graduation and SDG acceleration

New York, 15 July:

Adviser to the Prime Minister for the Ministry of Finance and the Ministry of Planning Rashed Al Mahmud Titumir has called for stronger United Nations support to ensure Bangladesh's smooth and sustainable graduation from the Least Developed Country (LDC) category, accelerate SDG implementation and advance the country's reform agenda.
The Advisor had separate meetings with UN Under-Secretary-General for Economic and Social Affairs Li Junhua, UN Under-Secretary-General & Executive Secretary of UN-ESCAP Armida Salsiah Alisjahbana and UNDP Assistant Secretary-General & Regional Director for Asia and the Pacific Kanni Wignaraja yesterday. During these meetings Titumir explained the rationale behind Bangladesh's request for a three-year extension of the LDC graduation preparatory period in order to make the graduation irreversible.
The Adviser said the Government's democratic mandate had strengthened its reform agenda, with a focus on institutional reform, accountable governance and people-centred development. He also highlighted the Government's 3R Strategy-Recovery, Restoration and Reconstruction for Acceleration-as the roadmap for restoring economic stability and advancing long-term development.
USG Li Junhua reaffirmed UN DESA's support for Bangladesh's development journey, pledged cooperation on the LDC transition process and praised the Government's Universal Social Security Protection System. 
Executive Secretary of UN-ESCAP Alisjahbana reaffirmed UN-ESCAP's support for Bangladesh’s LDC transition, regional connectivity and climate resilience, while UNDP Director Wignaraja reiterated UNDP's commitment to supporting democratic governance, institutional reforms and Bangladesh's sustainable development priorities.
#

তথ্যবিবরণী                                                                                                             নম্বর: ২১৪


এলডিসি উত্তরণ ও এসডিজি বাস্তবায়নে জাতিসংঘের জোরালো 
সহযোগিতার আহ্বান অর্থ উপদেষ্টার
নিউইয়র্ক, ১৫ জুলাই: 

স্বল্পোন্নত দেশ (এলডিসি) থেকে বাংলাদেশের টেকসই ও নির্বিঘ্ন উত্তরণ, টেকসই উন্নয়ন অভীষ্ট (এসডিজি) বাস্তবায়ন ত্বরান্বিত করা এবং সরকারের সংস্কার কর্মসূচিকে এগিয়ে নিতে জাতিসংঘের আরো জোরালো সহযোগিতার আহ্বান নিয়েছেন প্রধানমন্ত্রীর অর্থ ও পরিকল্পনা বিষয়ক উপদেষ্টা রাশেদ আল মাহমুদ তিতুমীর।
জাতিসংঘ সদরদপ্তরে গতকাল পৃথক বৈঠকে জাতিসংঘের অর্থনৈতিক ও সামাজিক বিষয়ক আন্ডার-সেক্রেটারি-জেনারেল লি জুনহুয়া, জাতিসংঘের এশিয়া ও প্রশান্ত মহাসাগরীয় অর্থনৈতিক ও সামাজিক কমিশনের (ইউএন-এসক্যাপ) নির্বাহী সচিব ও আন্ডার-সেক্রেটারি-জেনারেল আর্মিদা সালসিয়াহ আলিসজাহবানা এবং সহকারী মহাসচিব ও ইউএনডিপির এশিয়া ও প্রশান্ত মহাসাগরীয় ব্যুরোর আঞ্চলিক পরিচালক কান্নি উইগ্নারাজার সঙ্গে বৈঠকে তিনি এ আহব্বান জানান। 
আন্ডার-সেক্রেটারি-জেনারেল এবং ইউএন ডেসার প্রধান লি জুনহুয়ার সঙ্গে বৈঠকে তিনি বাংলাদেশের স্বল্পোন্নত দেশ হতে উত্তরণের প্রস্তুতিকাল তিন বছর বাড়ানোর অনুরোধের বিষয়টিও তুলে ধরেন। তিনি বলেন, সামষ্টিক অর্থনীতির স্থিতিশীলতা নিশ্চিত করা, স্মুথ ট্রানজিশন স্ট্র্যাটেজি কার্যকরভাবে বাস্তবায়ন এবং টেকসই ও অপরিবর্তনীয় উত্তরণ নিশ্চিত করতেই এই সময় বৃদ্ধির অনুরোধ করা হয়েছে।   
লি জুনহুয়া বাংলাদেশের উন্নয়ন অভিযাত্রায় ইউএন ডেসার অব্যাহত সহযোগিতার আশ্বাস পুনর্ব্যক্ত করেন। তিনি বাংলাদেশের এলডিসি উত্তরণ প্রক্রিয়া সফল ও টেকসই করতে দেশটির সঙ্গে ঘনিষ্ঠভাবে কাজ করার প্রত্যয় ব্যক্ত করেন।
আন্ডার-সেক্রেটারি-জেনারেল আর্মিদা সালসিয়াহ আলিসজাহবানার সঙ্গে বৈঠকে উপদেষ্টা বলেন, ২০২৬ সালের ফেব্রুয়ারির জাতীয় নির্বাচনে প্রাপ্ত গণরায় সরকারের প্রাতিষ্ঠানিক সংস্কার, জবাবদিহিমূলক সুশাসন এবং জনকল্যাণমুখী উন্নয়ন কর্মসূচিকে এগিয়ে নেওয়ার ভিত্তি আরও সুদৃঢ় করেছে। তিনি সরকারের থ্রি-আর কৌশল অর্থাৎ- রিকভারি, রিস্টোরেশন এন্ড রিকনস্ট্রাকশন ফর এক্সেলারেশন- এর কথা তুলে ধরে বলেন, এই কৌশল অর্থনৈতিক স্থিতিশীলতা পুনঃপ্রতিষ্ঠা এবং দীর্ঘমেয়াদি উন্নয়ন ত্বরান্বিত করার রূপরেখা হিসেবে কাজ করবে।
আর্মিদা সালসিয়াহ আলিসজাহবানা বাংলাদেশের এলডিসি উত্তরণ, আঞ্চলিক সংযোগ এবং জলবায়ু সহনশীলতা জোরদারে ইউএন-এসক্যাপের অব্যাহত সহযোগিতার আশ্বাস দেন এবং সরকারের সার্বজনীন সামাজিক সুরক্ষা ব্যবস্থা চালুর উদ্যোগের ভূয়সী প্রশংসা করেন।
ইউএনডিপির এশিয়া ও প্রশান্ত মহাসাগরীয় ব্যুরোর আঞ্চলিক পরিচালক ও সহকারী মহাসচিব কান্নি উইগ্নারাজার সঙ্গে বৈঠকে উপদেষ্টা গণতান্ত্রিক সুশাসন, প্রাতিষ্ঠানিক সংস্কার এবং বাংলাদেশের টেকসই উন্নয়ন অগ্রাধিকার বাস্তবায়নে ইউএনডিপির অব্যাহত সহযোগিতার প্রয়োজনীয়তার ওপর গুরুত্বারোপ করেন। কান্নি উইগ্নারাজা বাংলাদেশের উন্নয়ন অগ্রাধিকার বাস্তবায়ন, এলডিসি থেকে উত্তরণের প্রস্তুতি এবং এসডিজি অর্জনে ইউএনডিপির অব্যাহত সহযোগিতার আশ্বাস পুনর্ব্যক্ত করেন। 

Bangladesh calls for stronger global partnerships and 
technology transfer to accelerate SDGs at UN

New York, 15 July:

State Minister for Planning Zonayed Abdur Rahim Saki has called for increased grants, concessional financing, technology transfer and stronger international partnerships to accelerate implementation of the Sustainable Development Goals (SDGs).
Delivering Bangladesh's national statement at the General Debate of the High-Level Political Forum on Sustainable Development (HLPF) 2026 at United Nations Headquarters yesterday, the State Minister highlighted the Government's Recovery, Restoration and Reconstruction (3R) Strategy to restore economic stability and strengthen institutions following the February 2026 elections.
He also outlined key national initiatives, including increased public investment in education and health, dredging 20,000 kilometres of rivers and canals, planting 250 million saplings, expanding renewable energy and green industries, developing a carbon market, strengthening domestic resource mobilization, introducing a universal life-cycle-based social protection programme and launching the Farmers Card to enhance rural livelihoods, food security and agricultural productivity.
Reaffirming Bangladesh's commitment to sustainable development, the State Minister said the Government is pursuing key reforms and investments to advance inclusive and sustainable development. He emphasized the need for stronger global partnerships to accelerate implementation of the 2030 Agenda.
#

তথ্যবিবরণী                                                                                                           নম্বর: ২১২ 

এসডিজি বাস্তবায়নে প্রযুক্তি হস্তান্তর ও বৈশ্বিক অংশীদারিত্ব জোরদারের আহ্বান পরিকল্পনা প্রতিমন্ত্রীর

নিউইয়র্ক, ১৫ জুলাই: 
 
টেকসই উন্নয়ন অভীষ্ট (এসডিজি) বাস্তবায়ন ত্বরান্বিত করতে প্রযুক্তি হস্তান্তর এবং শক্তিশালী আন্তর্জাতিক অংশীদারিত্ব জোরদারের আহ্বান জানিয়েছেন পরিকল্পনা প্রতিমন্ত্রী মোঃ জোনায়েদ আব্দুর রহিম সাকি। 
গতকাল জাতিসংঘ সদরদপ্তরে অনুষ্ঠিত টেকসই উন্নয়নবিষয়ক উচ্চপর্যায়ের রাজনৈতিক ফোরামের (এইচএলপিএফ) সাধারণ বিতর্কে বাংলাদেশের জাতীয় বক্তব্য প্রদানকালে তিনি বলেন, ২০২৬ সালের ফেব্রুয়ারি মাসের জাতীয় নির্বাচনের পর নতুন সরকার অর্থনৈতিক স্থিতিশীলতা পুনঃপ্রতিষ্ঠা, প্রাতিষ্ঠানিক সক্ষমতা জোরদার এবং টেকসই উন্নয়নের ভিত্তি সুদৃঢ় করতে রিকভারি, রিস্টোরেশন অ্যান্ড রিকনস্ট্রাকশন (থ্রি-আর) কৌশল বাস্তবায়ন করছে। 
প্রতিমন্ত্রী সরকারের বিভিন্ন অগ্রাধিকারমূলক উদ্যোগ তুলে ধরে বলেন, শিক্ষা ও স্বাস্থ্য খাতে সরকারি বিনিয়োগ বৃদ্ধি, পাঁচ বছরে ২০ হাজার কিলোমিটার নদী ও খাল খনন, ২৫ কোটি বৃক্ষরোপণ, নবায়নযোগ্য জ্বালানি ও সবুজ শিল্পের সম্প্রসারণ, অভ্যন্তরীণ সম্পদ আহরণ জোরদার, জীবনচক্রভিত্তিক সার্বজনীন সামাজিক সুরক্ষা কর্মসূচি বাস্তবায়ন এবং কৃষকদের জন্য ‘ফার্মার্স কার্ড’ চালুর মাধ্যমে গ্রামীণ জীবিকা, খাদ্যনিরাপত্তা ও কৃষি উৎপাদনশীলতা আরও শক্তিশালী করা হচ্ছে।
টেকসই উন্নয়নের প্রতি বাংলাদেশের অঙ্গীকার পুনর্ব্যক্ত করে প্রতিমন্ত্রী উন্নয়ন সহযোগীদের প্রতি এসডিজি বাস্তবায়ন এবং দেশের টেকসই উন্নয়ন অগ্রযাত্রাকে এগিয়ে নিতে অনুদান, সহজ শর্তের ঋণ, প্রযুক্তি হস্তান্তর এবং আন্তর্জাতিক সহযোগিতা আরও সম্প্রসারণের আহ্বান জানান।
#

টিভি স্ক্রল                                                                                                            নম্বর: ১২ 
টেলিভিশন চ্যানেলে স্ক্রল আকারে প্রচারের জন্য
সকল ইলেকট্রনিক মিডিয়া

ঢাকা, ৩১ আষাঢ় (১৫ জুলাই):  


	সরকারি-বেসরকারি টেলিভিশন চ্যানেলসহ সকল ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো:  
মূলবার্তা: 
‘চট্টগ্রাম বোর্ড ছাড়া দেশের সকল কেন্দ্র বর্তমানে পরীক্ষার উপযোগী, সর্বক্ষেত্রে শিক্ষার্থীদের স্বার্থরক্ষা সরকারের অগ্রাধিকার-মাহ্‌দী আমিন।’ 
#

